title: Toivo Jokiniemi

text: Jokiniemi työskenteli vuodesta 1936 alkaen kivi- ja kirvestyömiehenä. Sotien jälkeen hän toimi "punaisen" Valpon etsivänä. Vuonna 1956 Jokiniemi siirtyi ja piirijärjestöjen toimitsijaksi. Hän oli samanaikaisesti molempien puolueiden piirisihteeri. Jokiniemi jätti puoluetyön ryhtyessään Kokkolan seudun säästöpankin konttorinhoitajaksi vuonna 1965. Eduskuntaan Jokiniemi nousi vaaleissa 1975. Hän oli myös presidentin valitsijamies vaaleissa 1978.


title: George Latimer Bates

text: George Latimer Bates (21. maaliskuuta 1863 Abingdon, Illinois Yhdysvallat − 31. tammikuuta 1940 Chelmsford Iso-Britannia) oli yhdysvaltalainen luonnontieteilijä.


title: George Latimer Bates

text: Bates opiskeli Knox Collegessa Galesburgissa ja Chicago Theological Seminaryssa. Vuonna 1895 hän asui Kaakkois-Kamerunissa ja elätti itsensä maata viljelemällä. Matkoillaan hän keräsi luonnonhistoriallista materiaalia ja lähetti niitä British Museumiin Lontooseen.


title: George Latimer Bates

text: Vuonna 1928 Bates muutti Englantiin, missä hän kirjoitti teoksen "Handbook on the Birds of West Africa" (1930). Hän opetteli arabiaa ja vieraili Arabian niemimaalla tutkien alueen linnustoa. Hän kirjoitti käsikirjoituksen "Birds of Arabia" mutta ei saanut sitä julkaistuksi. Richard Meinertzhagen käytti käsikirjoitusta myöhemmin. Bates kirjoitti useita artikkeleita Arabian linnuista "The Ibis"-lehteen.


title: George Latimer Bates

text: Bates nimesi useita uusia lintulajeja, muun muassa malinruusupeipon ("Lagonosticta virata").


title: Dave Gibbons

text: Dave Gibbons (s. 1949) on brittiläinen sarjakuvapiirtäjä, joka tunnetaan erityisesti Alan Mooren kanssa tehdystä "Vartijat"-minisarjasta. Gibbons on piirtänyt DC Comics- ja 2000 AD -kustantamoille useita toimintasarjakuvia. Hän on piirtänyt mm. "Vihreä Lyhty", Salama" ja "Doctor Who"-sarjakuvia. Myös Frank Millerin käsikirjoittama ja Gibbonsin piirtämä "Give Me Liberty" (1990) on tunnettu.


title: Ilkka Villi

text: Ilkka Villi (s. 4. elokuuta 1975 Helsinki) on suomalainen freelance-näyttelijä, joka on esiintynyt monissa suomalaisissa elokuvissa. Lisäksi hän on ollut käsikirjoittamassa "Outolintu"-sarjaa. Villi on näytellyt myös Savonlinnan Kaupunginteatterissa. Villi tuli tunnetuksi toimittuaan mallina, jonka kasvot ja liikkeet animointiin, "Alan Wake" -videopelin päähenkilölle. Hahmon äänenä toimi kuitenkin Matthew Porretta. Toinen muistettu rooli on Villin vuosina 2011–2012 esittämä teleoperaattori Soneran mainoshahmo.


title: Ilkka Villi

text: Villi juonsi "SuomiLOVE"-televisio-ohjelmaa vuosina 2014–2016.


title: Jack McCartan

text: Jack William McCartan (s. 5. elokuuta 1935, Saint Paul, Minnesota, Yhdysvallat) on entinen jääkiekkomaalivahti, joka saavutti kultaa vuoden 1960 talviolympialaisissa. Hän kuuluu United States Hockey Hall of Fameen ja vuodesta 1998 IIHF Hall of Fameen.


title: Jack McCartan

text: McCartan opiskeli University of Minnesotassa, josta valmistuttuaan hän meni armeijan palvelukseen. Siellä McCartan liittyi USA:n olympiajoukkueeseen. Hänen huikeat torjuntansa siivittivät joukkueen voittoon Kanadan, Neuvostoliiton ja Tshekkoslovakian nimekkäistä joukkueista ja varmistivat isäntämaalle kultaa Squaw Valleyn kisoissa.


title: Jack McCartan

text: Ura National Hockey Leaguessa ei ollut yhtä menestyksekäs.


title: Jack McCartan

text: McCartan toimi myöhemmin Vancouver Canucksin kykyjenetsijänä.


title: Loftleiðir

text: Loftleiðir eli Icelandic Airlines Loftleiðir oli yksityinen islantilainen lentoyhtiö, joka toimi vuosina 1944–1973. Vuonna 1973 se yhdistettiin Flugfélag Íslandsin kanssa, ja niistä muodostui Icelandair.


title: Loftleiðir

text: Loftleiðirin perustivat 10. maaliskuuta 1944 kolme nuorta islantilaista lentäjää sen jälkeen kun he olivat palanneet koulutuksesta Kanadasta. Ensimmäisinä toimintavuosina yhtiö hoiti vain kotimaanliikennettä Reykjavíkin lentoasemalta.


title: Loftleiðir

text: Kansainvälinen lentoliikenne alkoi Islannin itsenäisyyspäivänä 17. kesäkuuta 1947 reitillä Reykjavíkista Kööpenhaminaan Douglas DC-4/C-54 Skymaster-koneella.


title: Loftleiðir

text: 1950-luvulla lentoliikenteessä oli tiukka sääntely, ja yhtiö sai lentää matkustajia ja rahtia vain maasta ja maahan, johon se oli rekisteröity. Loftleiðir myi liput eurooppalaisiin kaupunkeihin kahdessa osassa, niin että matka päättyi Islantiin, josta se jatkui edelleen määränpäähän.


title: Loftleiðir

text: 1960- ja 1970-luvulla Loftleiðir aloitti halpalennot, joiden lähtöpaikka oli Luxemburg, ja lento kulki Pohjoismaiden ja Islannin kautta Pohjois-Amerikkaan. Lennot olivat suosittuja, mutta yhtiö joutui erimielisyyksiin IATAn kanssa.


title: Loftleiðir

text: Kahden islantilaisyhtiön kilpailu oli ankaraa, ja seurauksena oli taloudellisia vaikeuksia. Siksi yhtiöt yhdistettiin 1973, ja syntyi Icelandair. Nimi Flugfélag Íslands tuli jälleen käyttöön 1997 kun Icelandair ja Flugfélag Nordurlands yhdistyivät, ja se oli käytössä yhtiön kotimaantoiminnassa. Vuodesta 2003 alkaen Loftleiðir Icelandic on hoitanut muiden yhtiöiden tilauslentoja, ja se kuuluu Icelandair-ryhmään.


title: Marcellinus (konsuli)

text: (Aurelius?) Marcellinus (200-luku) oli roomalainen kenraali 200-luvun lopulla. Hän oli yksi keisari Aurelianuksen luotetuimmista miehistä. Hän saattoi olla sama Aurelius Marcellinus, joka toimi duxina ("vp dux ducenarius") Veronassa Gallienuksen aikana. Vuonna 272 Aurelianus jätti hänet palmyralaisista saadun voiton jälkeen Palmyraan huolehtimaan paikallisista asioista. Seuraavana vuonna palmyralaiset kuitenkin kapinoivat erään Apsaeuksen johdolla. Tämä pyysi Marcellinusta jättämään Aurelianuksen ja siirtymään palmyralaisten puolelle. Marcellinus kuitenkin viivytteli vastauksessaan, jotta ehtisi varoittamaan Aurelianusta, jonka joukot saapuivat pian ja tukahduttivat kapinan. Aurelianus palkitsi Marcellinuksen tämän uskollisuudesta nimittämällä hänet Mesopotamian prefektiksi ja idän provinssien johtoon ("rector Orientis"). Marcellinus oli mahdollisesti myös sama mies, joka toimi konsulina vuonna 275 yhdessä Aurelianuksen kanssa.


title: International Renewable Energy Agency

text: The International Renewable Energy Agency (IRENA) on kansainvälinen hallitusten muodostama organisaatio, joka pyrkii edistämään uusiutuvaa energiaa maailmassa. IRENA perustettiin 26. tammikuuta 2009. Perustajina oli 75 valtiota. Viisi kuukautta perustamisen jälkeen IRENAn jäsenvaltioiden määrä oli kasvanut jo 136:een. Viraston toiminta käynnistyy vähitellen vuoteen 2010 mennessä. Vuoden 2009 budjetti on 25 miljoonaa euroa.


title: International Renewable Energy Agency

text: IRENAn idean takana on Eurosolarin pääjohtaja ja europarlamentin jäsen Hermann Scheer, joka on ajanut projektia eteenpäin jo 1990-luvulta lähtien.


title: Brasilian vaakuna

text: Brasilian vaakuna () on Brasilian liittotasavallan kansallistunnus lipun, sinetin ja hymnin ohella. Se suunniteltiin 19. marraskuuta 1889, neljä päivää sen jälkeen kun Brasiliasta tuli tasavalta.


title: Brasilian vaakuna

text:
Vaakunan muoto on punaisella rajattu pentagrammi, jonka sakarat ovat viherkeltaisia. Kuvio symboloi liittovaltion yhtenäisyyttä. Pentagrammin keskellä on sininen ympyrä, johon on kuvattu Etelän risti -tähtikuvio, jota ympäröi sinisellä kehällä 27 tähteä symboloiden 26 Brasilian osavaltiota ja liittovaltion piiriä.
Vaakunan vasemmalla puolella on kahvipensaan oksa ja oikealla tupakan oksa, jotka olivat vuonna 1889 maan tärkeimpiä tuotteita. Vaakunan alapuolella on sininen nauha, johon on kirjoitettu portugaliksi maan virallinen nimi, Brasilian liittotasavalta, ja sen perustamispäivä 15. marraskuuta 1889, "República Federativa do Brasil 15 de Novembro de 1889".


title: Tammelan vaakuna

text: Tammelan kunnanvaakuna on saanut aiheensa kunnan nimestä. Vaakunan tammenoksat lehtineen ovat suora viittaus paikkakunnan nimeen.


title: Tammelan vaakuna

text: Vaakunan on suunnitellut Gustaf von Numers, ja se vahvistettiin käyttöön 29. joulukuuta 1953. Vaakunan selitys on ”punaisessa kentässä kolme tammenlehteä, joiden varret yhtyvät haaruristiksi, varsien yhtymäkohdasta versoaa kummallekin sivulle terho; kaikki hopeaa”.


title: Elli Juntunen

text: Elli Maria Juntunen (27. huhtikuuta 1901 Viitasaari – 18. tammikuuta 1990 Kiuruvesi) oli suomalainen SKDL:ää edustanut poliitikko. Juntunen toimi kansanedustajana Kuopion läänin läntisestä vaalipiiristä vuosina 1951–1954 ja hän vaikutti Kiuruveden kunnallispolitiikassa. Juntunen oli presidentin valitsijamies vaaleissa 1950 ja 1956.


title: Elli Juntunen

text: Juntunen työskenteli pääasiassa kirjanpitäjänä 1920-luvulta 1970-luvun puoliväliin. Vuosina 1944–1948 hän oli Kiuruveden kansanhuollon apulaisjohtaja.


title: Lidia Ravera

text: Lidia Ravera (s. 6. helmikuuta 1951 Torino, Italia) on italialainen kirjailija, toimittaja, esseisti ja käsikirjoittaja. Hän kuuluu merkittävimpiin italialaisiin nykykirjailijoihin. Hän asuu Strombolilla ja Trasteveressa Roomassa.


title: Lidia Ravera

text: Ravera nousi julkisuuteen 1975 teoksellaan "Porci con le ali", jonka hän kirjoitti yhdessä Marco Lombardo Radicen kanssa. Romaani käsittelee vuoden 1968 tienoon tarinoita ja ihanteita. Hänen romaaninsa käsittelevät usein perhesuhteita. Vaikka aihepiiri liikkuu usein vuoden 1968 tapahtumissa ja hän sanoo kuuluvansa ajatusmaailmaltaan yhä 1960-luvun sukupolveen, hän ei kuitenkaan sano olevansa yhteiskunnallinen kirjailija, vaan katsoo että politiikalle on luontevampia väyliä. Kirjoissa politiikka ja yhteiskunnalliset kysymykset luovat vain taustan.


title: Lidia Ravera

text: Ravera on tehnyt useita käsikirjoituksia elokuviin ja televisiolle ja kirjoittanut näytelmiä. Toimittajana hän kirjoittaa "L'Unità" ja "Corriere della Sera" -lehtiin, jotka ovat kaksi Italian merkittävintä sanomalehteä. Hän kirjoittaa myös muoti- ja kulttuurilehtiin.


title: Lidia Ravera

text: Raveran teoksista on suomennettu "Eterna ragazza" (2006, suom. "Peilikuvaleikki", 2008).


title: Aulis Juvela

text: Aulis Alarik Juvela (25. elokuuta 1927 Parkano – 3. huhtikuuta 1999 Rauma) oli suomalainen SKDL:ää ja SKP:tä edustanut poliitikko ja toimittaja. Juvela toimi kansanedustajana Turun läänin pohjoisesta vaalipiiristä vuosina 1966–1983. Hän vaikutti myös Parkanon kunnanvaltuustossa ja Rauman kaupunginvaltuustossa. Ennen eduskuntauraansa Juvela oli Satakunnan Työn Rauman aluetoimittaja.


title: Aulis Juvela

text: Juvela työskenteli sotien jälkeen metsä- ja uittotöissä Parkanossa ja alkoi osallistua politiikkaan isänsä esimerkin innostamana. Vuonna 1950 Juvela suoritti Sirola-opiston ja hän pääsi järjestötöihin Suomi–Neuvostoliitto-Seuran toimitsijaksi. Vuonna 1952 hän siirtyi toimittajaksi.


title: Aulis Juvela

text: Juvela oli presidentin valitsijamies vaaleissa 1968, 1978 ja 1982.


title: Aulis Juvela

text: Juvelalla oli luottamustehtäviä muun muassa ssä, Osuusliike Suojassa, Keuhkovammaliitossa, Kulttuurityön Keskuksessa (pj. 1969–?) ja Tradekassa.


title: Aulis Juvela

text: Juvela julkaisi kaksi muistelmateosta: "Eduskuntajutut" (Tekstipori 1992) ja "Satamapastorista ydinvoimaan" (Kirjatiimi 1997).


title: Aulis Juvela

text: Juvela oli naimisissa vuodesta 1954 ja hänellä oli kaksi lasta.


title: Corriere della Sera

text: Corriere della Sera on vuonna 1876 perustettu italialainen Milanossa päivittäin ilmestyvä sanomalehti. Se nousi 1900-luvun alkuvuosikymmeninä Italian merkittävimmäksi sanomalehdeksi. Alkujaan lehti ilmestyi iltapäivällä, mistä johtuu sen nimi.


title: Corriere della Sera

text: Lehden merkittävimmät kilpailijat ovat roomalainen "La Repubblica" ja torinolainen "La Stampa".


title: Corriere della Sera

text: Corriere della Seran perusti Eugenio Torelli Viollier 5. maaliskuuta 1876. 1910–1920-luvuilla siitä tuli Italian luetuin sanomalehti Luigi Albertinin johdolla. Monet tunnetut italialaiset kirjailijat ja älyköt ovat kirjoittaneet lehteen, muiden muassa Eugenio Montale, Italo Calvino, Pier Paolo Pasolini ja Oriana Fallaci.


title: Peilikuvaleikki

text: Peilikuvaleikki ("L'eterna ragazza") on Lidia Raveran vuonna 2006 ilmestynyt romaani. Se ilmestyi suomeksi 2008, ja sen on suomentanut Helinä Kangas.


title: Peilikuvaleikki

text: Kirjan keskushenkilö on Norma, joka salanimellä kirjoittaa elämänhallintaoppaita. Hän tutustuu sattumoisin naapuriinsa Sergioon, ja heidän välilleen syntyy hankala suhde, jota mutkistaa vielä se,että Sergio murhaa nuoren vaimonsa. Romaani muistuttaa Anne Tylerin kerrontaa, ja hänet Ravera on maininnut esikuvakseen.


title: Sakshat

text: Sakshat on Vellore Institute of Technologyn, Indian Institute of Sciencen tutkijoiden 3. helmikuuta 2009 esittelemä projekti, 500 rupiaa maksavan sylitietokoneen kehittämiseksi digitaalisen kuilun tasoittamiseen tähtäävä projekti. Sylitietokoneessa on käyttömuistia 2 gigabittiä, jota voi laajentaa, WLAN ja ethernet-liitäntä eikä sen ottosähköteho ole kuin 2 wattia.


title: Trietyyliboraani

text: Trietyyliboraani (CHB) on organoboraani. Ainetta käytetään muun muassa radikaalireaktioiden herättäjänä.


title: Trietyyliboraani

text: Trityyliboraani on väritöntä tai keltaista nestettä. Aine on hyvin herkästi syttyvää ja palaa monien muiden booriyhdisteiden tavoin vihreällä liekillä. Sen sijaan trietyyliboraanin heksaani- ja tetrahydrofuraaniliuokset eivät ole pyroforisia.


title: Trietyyliboraani

text: Trietyyliboraania käytettiin sen pyroforisten ominaisuuksiensa vuoksi polttoaineena. Muun muassa Pratt & Whitney J58 -moottorissa trietyyliboraania poltettiin moottorin ja jälkipolttimen sytyttämiseen.


title: Trietyyliboraani

text: Orgaanisessa kemiassa trietyyliboraanille on useita sovellutuksia. Ensimmäinen aineen käyttötarkoitus oli radikaalireaktioiden initaattorina eli käynnistäjänä toimiminen. Trietyyliboraanin etuna on, että se on tehokas myös matalissa lämpötiloissa. Tämä on eduksi stereoselektiivisissä, eli vain yhtä stereoisomeeriä tuottavissa reaktiossa ja reaktioissa, joiden tuote on pysymätön korkeissa lämpötiloissa. Trietyyliboraanin on huomattu myös olevan käyttökelpoinen aine hydroksiketonien selektiivisessä pelkistämisessä.


title: Trietyyliboraani

text: Trietyyliboraania voidaan myös käyttää litium-, natrium- ja kaliumhydridien kanssa valmistettaessa erittäin voimakkaita pelkistimiä.


title: I Was a Communist for the FBI

text: I Was a Communist for the FBI oli alkujaan The Saturday Evening Postissa 1950-luvun alussa ilmestynyt FBI-agentti Matt Cveticin kokemuksiin pohjautuva artikkelisarja, jonka pohjalta tehtiin myöhemmin kirja, elokuva ja radiokuunnelmasarja.


title: I Was a Communist for the FBI

text: Matt Cvetic oli sukujuuriltaan slovenialainen. Hän pyrki vapaaehtoisena Yhdysvaltain armeijaan, mutta hänet hylättiin liian lyhyenä. FBI värväsi Cveticin palvelukseensa 1941 pitkälti tämän itäeurooppalaisten kielten hallinnan ansiosta, minkä arvioitiin helpottavan tämän soluttautumista syvälle Neuvostoliittolaisjohtoisiin kommunistisen puolueen soluihin.


title: I Was a Communist for the FBI

text: Matt Cvetic liittyi Yhdysvaltain kommunistisen puolueen Pittsburghin osastoon FBI:n pyynnöstä vuonna 1943. Koska Cvetic ei voinut kertoa syytä liittymiseensä edes perheelleen, se johti avioeroon ja välirikkoon ystävien ja sukulaisten kanssa.


title: I Was a Communist for the FBI

text: FBI kuitenkin erotti hänet 1950 epämääräisen käyttäytymisen takia. Tämän jälkeen Cvetic sai julkisuutta olemalla Yhdysvaltain edustajainhuoneen epäamerikkalaista toimintaa tutkivan komitean vakiotodistaja. Saturday Evening Post teki Cveticistä osittain fiktiivisen artikkelisarjan nimellä "I Posed as a Communist for the FBI", johon Warner Brothers osti elokuvaoikeudet.


title: I Was a Communist for the FBI

text: Cvetic oli alkoholisti ja 1950-luvun puolessavälissä hänen todistajanlausuntojaan ei enää pidetty kelvollisina.


title: George Washington -luokka

text: George Washington-luokka oli Yhdysvaltain merivoimien ensimmäinen strateginen ohjussukellusveneluokka.


title: George Washington -luokka

text: Luokka suunniteltiin pohjautumaan Skipjack-luokan sukellusveneiden jatkamalla runkoa 39,6 metrin ohjusosastolla. Ensimmäiset kaksi venettä tilattiin Electric Boatin Grotonin telakalta 31.12.1957. Telakalla oli tuolloin juuri aloitettu Skipjack-luokan kolmannen veneen, "USS Scorpionin" rakennustyöt. Veneen aloitettu runko katkaistiin kahtia, ja väliin sijoitettiin ohjusosasto. Näin syntynyt ohjusvene laskettiin vesille 9. kesäkuuta 1959 ja se sai nimekseen "USS George Washington". Luokan toisen veneen, "USS Patrick Henryn" rakennustyöt aloitettiin samalla telakalla keväällä 1958. Loput kolme venettä rakennettiin kukin eri telakoilla, ja ne otettiin käyttöön vuoden 1961 loppuun mennessä.Kussakin veneessä oli 16 siiloa SLBM-ohjuksille. Alun perin veneissä käytettiin Polaris A1-ohjuksia. Vuodesta 1965 lähtien kaikki veneet käyttivät pidemmän kantaman omaavia Polaris A3-ohjuksia.


title: George Washington -luokka

text: Taktisena aseistuksena oli 6 torpedoputkea. Alkuvuosina aseistuksena olivat Mark16 mod 6 tai Mark37 -torpedot, kunnes vuonna 1974 veneet varustettiin uudenaikaisilla Mark48-torpedoilla.


title: George Washington -luokka

text: Veneistä poistettiin ohjukset 1980-luvun alussa Ohio-luokan ohjusveneiden valmistumisen, sekä SALT II-sopimuksen asettamien aserajoitusten myötä. "George Washington", "Patric Henry" ja "Robert E. Lee" palvelivat tämän jälkeen vielä muutaman vuoden tavanomisilla aseilla varustettuina taisteluveneinä, kunnes ne poistettiin käytöstä lopullisesti vuoteen 1985 mennessä.


title: George Washington -luokka

text: Kaikki veneet romutettiin, "George Washingtonin" torni säilytettiin, ja siitä tehtiin myöhemmin muistomerkki New Londoniin, Connecticutiin.


title: Velkaantumisaste

text: Velkaantumisaste on kansantalouden tunnusluku, jolla kuvataan kotitalouksien velkaantumisen tasoa. Velkaantumisaste kertoo kuinka paljon maan kotitalouksilla on velkaa suhteessa niiden tuloihin vuositasolla. Kansakunnan velkaantumisaste lasketaan jakamalla kaikkien kotitalouksien yhteinen velkakanta ja jakamalla se niiden yhden vuoden tuloilla..


title: Nettovelkaantumisaste

text: Nettovelkaantumisaste eli gearing on tilinpäätösanalyysissä tunnusluku, joka kuvaa yrityksen velkaantuneisuutta. Nettovelkaantumisaste kertoo, kuinka paljon yrityksellä on korollista velkaa, jota se ei kykenisi välittömästi maksamaan kassavaroillaan pois. Nettovelkaantumisaste ilmoitetaan prosentteina omasta pääomasta. Mitä alempi nettovelkaantumisaste on, sitä vahvempi on yrityksen pääomarakenne.


title: Nettovelkaantumisaste

text: Nettovelkaantumisaste-tunnuslukua käytetään varsinkin pörssiyritysten kohdalla ja kansainvälisissä vertailuissa.


title: Nettovelkaantumisaste

text: Sana "gearing" viittaa velkavipuun.


title: Nettovelkaantumisaste

text: Nettovelkaantumisaste lasketaan jakamalla korolliset nettovelat yrityksen omalla pääomalla.


title: Nettovelkaantumisaste

text: Jakoviivan yläpuolella olevaa summaa kutsutaan "korolliseksi nettovelaksi". Se on velka, jolle on maksettava korkoa ja josta on vähennetty ne varat, jotka ovat käteistä tai lähellä sitä. Rahavaroina vähennetään rahat ja arvopaperit.


title: Nettovelkaantumisaste

text: Omaan pääomaan lisätään mahdollinen vähemmistöosuus.


title: Nettovelkaantumisaste

text: Mitä korkeampi nettovelkaantumisaste, sitä velkaantuneempi yritys. Korkea velkaantuneisuus lisää riskiä sekä rajoittaa yrityksen taloudellista liikkumavaraa ja kasvumahdollisuuksia. Mitä korkeampi nettovelkaantumisaste on, sitä hankalampi yrityksen on saada lisärahoitusta. Matala nettovelkaantumisaste ei toisaalta takaa mahdollisuutta lainan saantiin.


title: Nettovelkaantumisaste

text: Nettovelkaantumisasteen ”hyvän taloudenpidon” ylärajana pidetään 100 %. Tämä perustuu siihen, että luotonantaja ei normaalisti ota yrityksen toiminnasta suurempaa riskiä kuin omistajakaan. Ohjearvot ovat:


title: Nettovelkaantumisaste

text: Jos luku on negatiivinen, yhtiö on nettovelaton ja siis erittäin vakavarainen. Silloin yrityksellä ei ole korollista velkaa tai se voitaisiin maksaa pois kassavaroista.


title: Nettovelkaantumisaste

text: Rahoitusaseman arvioinnissa nettovelkaantumisaste ja omavaraisuusaste ovat toistensa kanssa samankaltaisia tunnuslukuja. Velkaisuuden mittarina nettovelkaantumisaste on tarkempi. Yrityksellä voi olla paljon velkaa, mutta jos velka on korotonta ja yrityksellä paljon rahavaroja, velka ei huononna yrityksen toimintaedellytyksiä, vaikka omavaraisuusasteesta niin voisi luulla.


title: Eric Holder

text: Eric Himpton Holder nuorempi (s. 21. tammikuuta 1951 Bronx, New York) oli Yhdysvaltain 82. oikeusministeri 2009-2015. Holder aloitti virassa 3. helmikuuta 2009 ollen ensimmäinen tummaihoinen tehtävässä. Syyskuussa 2014 hän ilmoitti jättävänsä tehtävän.


title: Eric Holder

text: Aiemmin Holder toimi apulaisoikeusministerinä Bill Clintonin kaudella.


title: Olli Haikka

text: Olli Lauri Mikael Haikka (s. 4. kesäkuuta 1966) on Yellow Film & TV -konsernin toimitusjohtaja sekä elokuva- ja televisiotuottaja. Hän on toiminut usean audiovisuaalisen alan yrityksen hallituksessa sekä muun muassa Suomen audiovisuaalisen alan tuottajat – SATU ry:n ja Televisioakatemia ry:n hallituksien puheenjohtajana.


title: Olli Haikka

text: Haikka on toiminut vuodesta 2008 Yellow Film & TV:n toimitusjohtajana sekä vastaavana tuottajana. Haikka vastasi Oy Filmiteollisuus Finen operatiivisesta toiminnasta sekä konsernin strategisesta johtamisesta, ennen kuin Oy Filmiteollisuus Fine Ab fuusioitiin konsernin Yellow Film & TV emoyhtiöön. Filmiteollisuus Fine on nykyisin Yellow Film & TV aputoiminimi.


title: Olli Haikka

text: Haikka on toiminut vastaavana tuottajana muun muassa Napapiirin sankarit -elokuvissa, Downshiftaajat TV-sarjassa, Antti Holma showssa, Robassa ja 1001 Rikua -sarjassa.


title: Olli Haikka

text: Haikka on voittanut useita Venla-palkintoja, Telviksiä, Media&Message-palkintoja sekä Yleisö-Jussin vuonna 2006 "Tyttö sinä olet tähti" -elokuvalla. Vuonna 1998 Haikka sai Tampereen elokuvajuhlien yleisöpalkinnon ohjaamastaan dokumentista "Blondirundi – Feministinen manifesti". Hän on ollut tuottajana tai vastaavana tuottajana yhdessä yhtiökumppaninsa Aleksi Bardyn kanssa seuraavissa elokuvissa: "Hymypoika" (2003), "Kukkia ja sidontaa" (2004), "Tyttö sinä olet tähti" (2005), "Saippuaprinssi" (2006), "Keisarin salaisuus" (2006), "Ganes" (2007), "Käsky" (2008), "Blackout" (2008), "Kielletty hedelmä" (2009), "Pihalla" (2009), "Napapiirin sankarit" (2010), "Risto" (2011) ja "Härmä" (2012).


title: Olli Haikka

text: Haikka on tuottanut televisioon muun muassa sarjoja "Parasta aikaa", "Jopet Show", "Ihmisten puolue", "Yksi lensi yli Marin pesän", "Hilander-TV", "Virta", "Hiphop Hamlet", "Itse valtiaat", "YleLeaks", "Pasila", "Justimus", "Roba", "Enbuske & Linnanahde", "Harjakaisen ja Piisisen talkoot" sekä "Kimmo".


title: S/S Titania

text: S/S Titania oli Suomen Höyrylaiva Osakeyhtiön omistama matkustajahöyrylaiva, joka liikennöi Helsinki/Hanko–Kööpenhamina–Hull-linjalla.


title: S/S Titania

text: "Titania" valmistui elokuussa 1908 Gourlay Bros. & Co:n telakalta Dundeessa Skotlannissa. Se oli Suomen ja Englannin välisessä liikenteessä ensimmäisen maailmansodan puhkeamiseen saakka. Englannin amiraliteetti takavarikoi "Titanian" maaliskuussa 1916, ja se muutettiin aseistetuksi apuristeilijäksi nimeltä HMS "Tithonius". Alus joutui saksalaisen sukellusveneen torpedoimaksi 50 mailia Aberdeenistä itään 28. maaliskuuta 1918 ollessaan saattamassa Norjaan matkalla ollutta laivasaattuetta. Neljä englantilaista merimiestä menetti henkensä laivan upotessa.


title: S/S Titania

text: S/S "Titanian" pituus oli 100,60 metriä, leveys 13,65 metriä, nopeus 14,5 solmua ja uppouma 3 496 bruttorekisteritonnia (1 997 nettorekisteritonnia). Laivan 3-sylinterisen trippelihöyrykoneen teho oli 4 500 hevosvoimaa. Laivassa oli 86 ensimmäisen, 68 toisen ja 585 kolmannen luokan matkustajapaikkaa.


title: Jura (vuoristo)

text: Jura on pienehkö vuoristo Keski-Euroopassa Alppien pohjoispuolella, Ranskan ja Sveitsin rajalla. Se muodostaa Rhônen ja Reinin välisen vedenjakajan, ja erottaa samalla toisistaan Pohjanmereen ja Välimereen laskevat vesistöt.


title: Jura (vuoristo)

text:
Ranskassa Juravuoristo käsittää pääosan Franche-Comtén aluetta sekä itäisimmän osan Rhône-Alpesin alueesta. Etelässä se ulottuu hieman myös Savoijin ja pohjoisessa Alsacen alueelle. Sen alueella on pääosa Ainin, Doubs’n, Juran ja Territoire de Belfortin departementeista. Pohjoisessa Reinin laakso erottaa Juran Saksan puolella olevasta Schwarzwaldista.
Sveitsissä Juravuoristo käsittää maan luoteisimman osan Basel-Landschaftin, Solothurnin, Juran, Bernin, Neuchâtelin, Vaudin, Aargaun, Zürichin ja Schaffhausenin kantoneissa. Sveitsissä Juravuoriston alue on teollistunut jo 1700-luvulta lähtien ja muodostunut etenkin kelloteollisuuden keskukseksi. Siellä onkin melko suuria kaupunkeja korkealla vuoristossakin, esimerkiksi La Chaux-de-Fonds, Le Locle, ja Sainte-Croix. Alueen asukasluku on kuitenkin 1960-luvulta lähtien ollut laskusuunnassa. Sveitsin Jura on yksi Sveitsin kolmesta maantieteellisestä alueesta; muut ovat Sveitsin Mittelland ja Sveitsin Alpit.


title: Jura (vuoristo)

text:
Juravuoriston mukaan ovat saaneet nimensä Ranskan departementti Jura ja Sveitsin kantoni Jura. Vuoristo on antanut nimensä myös geologiselle aikakaudelle, jurakaudelle, sekä lukuisille alueen yrityksille.
Vuoristo on keskiosiltaan edelleen nousemassa, mutta samaan aikaan mataloitumassa sivuiltaan. Sen keskeisin osa kulkee koillis–lounais-suuntaisesti. Vuoriston muodonmuutos johtuu siitä, että mannerlaattojen liikkeen vuoksi Alpit ovat hitaasti liikkeessä pohjoiseen. Nämä voimat käyvät kuitenkin sitä heikommiksi, mitä kauemmaksi Alpeista mennään.


title: Jura (vuoristo)

text:
Kivilajeiltaan vuoristo jakautuu kolmeen osaan, jotka ovat peräisin jurakauden eri vaiheista: varhaisjura- eli Lias-, keskijura- eli Dogger (epookki)- ja myöhäisjura- eli Malm-kausilta. Vuoristossa on erityisesti kalsiitti-, bioklasti- ja ooliittikerrostumia.
Juravuoriston synty ajoittuu kenotsooiselle maailmankaudelle. Suurin geologinen muodonmuutos tapahtui plioseenikaudella noin 2,6–5,3 miljoonaa vuotta sitten. Osa vuorista on vielä sen verran nuoria, ettei eroosio ole ehtinyt niihin kovin suuresti vaikuttaa.


title: Jura (vuoristo)

text:
Juravuoriston korkein huippu on Ranskassa Ainin departementissa sijaitseva Le Crêt de la Neige. Se on uusimpien mittausten mukaan 1 720 metriä korkea, mutta varhaisemmissa lähteissä sen korkeudeksi on ilmoitettu 1 717,6 metriä. Tämän on arveltu johtuvan siitä, että vuoristo on maankuoren tektonisten liikkeiden vuoksi edelleen kohoamassa.
Juravuoristosta on tullut suosittu matkailualue. Siellä voi harrastaa patikointia, pyöräilyä ja hiihtoa. Alueella kulkee 310 kilometriä pitkä patikointireitti, "Jurahöhenweg" (), joka johtaa Dielsdorfista läheltä Zürichiä Nyoniin Genevenjärven rannalle.


title: Jura (vuoristo)

text: Suosittuja nähtävyyksiä ovat luonnonmuodostumat, kuten Van’in rotko, näköalapaikat kuten Chasseral sekä luolat kuten Grottes de l’Orbe.


title: HMS Indefatigable (1909)

text: HMS Indefatigable oli Britannian kuninkaallisen laivaston Indefatigable-luokan taisteluristeilijä. Alus rakennettiin Devonportin telakalla ja se otettiin palveluskäyttöön helmikuussa 1911, jolloin se liitettiin Kotilaivaston 1. Risteilijäviirikköön. Viirikön nimi muuttui tammikuussa 1913 1. Taisteluristeilijäviiriköksi. Saman vuoden syyskuussa alus lähetettiin Välimerelle, missä se palveli 2. Taisteluristeilijäviirikössä.


title: HMS Indefatigable (1909)

text: Ensimmäisen maailmansodan syttyessä "HMS Indefatigable" palveli edelleen Välimerellä ja alus otti osaa saksalaisten risteilijöiden "SMS Goebenin" ja "SMS Breslaun" ahdisteluun elokuussa 1914. Hellaksen niemimaan pommituksiin alus osallistui 3. marraskuuta, jolloin siitä tehtiin amiraali Cardenin lippulaiva. "HMS Inflexible" vapautti sen lippulaivan tehtävistä tammikuussa 1915, jolloin "HMS Indefatigable" lähti Maltalle huoltoon. Huollosta palattuaan "HMS Indefatigable" liitettiin helmikuussa 1915 osaksi 2. Taistelulaivaviirikköä Suuressa laivastossa Scapa Flowssa.


title: HMS Indefatigable (1909)

text:
"HMS Indefatigable" oli mukana Skagerrakin taistelussa 31. toukokuuta 1916. "SMS Von der Tann" ampui sarjan 11 tuuman (280 mm) pääaseillaan osuen kahdella laukauksella X-ammusvarastoon, joka räjähti tuhoten aluksen pohjan. "HMS Indefatigable" poistui taistelulinjasta upoten nopeasti. Ennen uppoamista alukseen osui A-tornin alueelle, jolloin keulassa ollut asevarasto räjähti tuhoten aluksen lopullisesti. Aluksen upotessa 1017 hengen miehistöstä ainoastaan kolme miestä pelastui. Pelastuneet olivat:
Erään pelastuneen kertomuksen mukaan myös laivan päällikkö C F Sowerby poistui aluksesta, mutta kuoli vammoihinsa meressä ennen avun tuloa.


title: HMS Indefatigable (1909)

text: "HMS Indefatigablen" hylky on nykyisin vaikeimmin löydettävissä olevia Skagerrakin taistelun hylyistä. Kaupallisen yhtiön tekemä nostoyritys 1950 tuhosi aluksen lopullisesti niin, että siitä on jäljellä ainoastaan palasia.


title: S/S Arcturus

text: S/S Arcturus oli Suomen Höyrylaiva Osakeyhtiön omistama matkustajahöyrylaiva joka liikennöi pääasiassa linjalla Helsinki/Hanko/Turku–Kööpenhamina–Hull. "Arcturus" oli liikenteessä 57 vuoden ajan 1899–1956.


title: S/S Arcturus

text: "Arcturus" rakennettiin 1899 "Gourlay Bros. & Co":n telakalla Dundeessa Skotlannissa. Se liikennöi ensimmäisen maailmansodan puhkeamiseen saakka Suomesta Englantiin. Ensimmäisen maailmansodan aikana alus oli Tukholmassa ja helmikuussa 1918 se kuljetti jäänmurtaja "Sammon" avustamana 945 jääkäriä Libausta Saksasta Vaasaan, jonne se saapui 25. helmikuuta 1918.


title: S/S Arcturus

text: Sotien välisenä aikana 1920- ja 1930-luvuilla "Arcturus" jatkoi liikennettä enimmäkseen linjalla Helsinki/Hanko/Turku–Kööpenhamina–Hull. Alus törmäsi 19. joulukuuta 1930 tiheässä sumussa Kattegatin luona toiseen Suomen Höyrylaiva Osakeyhtiön matkustajalaivaan "S/S Oberoniin". Törmäyksen seurauksena "Oberon" upposi vieden mukanaan 43 henkilöä. "Arcturus" sai vain jonkin verran vaurioita keulaansa ja se pystyi jatkamaan matkaa omin voimin pelastustöiden päätyttyä.


title: S/S Arcturus

text: Talvisodan aikana 13. tammikuuta 1940 "Arcturus" vaurioitui lentopommituksessa Turun satamassa. Korjausten yhteydessä sen ruumaan rakennettiin tilat 500 sotalapsen kuljettamiseen, ja alus kuljettikin sitten sotalapsia Turusta Tukholmaan.


title: S/S Arcturus

text: Sodan jälkeen "Arcturus" liikennöi linjoilla Turku–Tukholma ja Helsinki–Antwerpen. Vuonna 1948 se kuljetti valtaosan Suomen olympiajoukkueesta Lontoon olympialaisiin. Helsingin olympialaisten aikana kesällä 1952 alus oli linjalla Turku–Tukholma. Se saapui viimeiseltä matkaltaan Antwerpenistä Suomeen 22. lokakuuta 1956. Se myytiin 1957 Lyypekkiin Länsi-Saksaan, ja alus romutettiin samana vuonna Hendrik-Ido-Ambachtissa Hollannissa.


title: S/S Arcturus

text: Laivan kunniaksi on nimetty Helsingin Kalasatamaan Arcturuksenkatu. Alus mainitaan Hiski Salomaan laulussa ”Savonpojan Amerikkaan tulo”. Myös Hangon Gunnarsinrannassa on Arcturuksentie.


title: S/S Oberon

text: S/S Oberon oli Suomen Höyrylaiva Osakeyhtiön omistama matkustajahöyrylaiva joka liikennöi Helsinki/Hanko – Kööpenhamina – Hull -linjalla.


title: S/S Oberon

text: Alus rakennettiin vuonna 1925 S. A. des Chantier & Ateliers de St. Nazairen (Penhoët) telakalla St. Nazairessa Ranskassa ja viimeisteltiin luovutuskuntoon Earle's Shipbuildingin telakalla Hullissa. Aluksen pituus oli 92,33 metriä, leveys 13,40 metriä, syväys 6,59 metriä, nopeus 13,5 solmua ja uppouma 3 007 bruttorekisteritonnia (1 513 nettorekisteritonnia). Laivan 3-sylinterisen trippelihöyrykoneen teho oli 4 500 hevosvoimaa. Laivassa oli 100 I luokan ja 236 III luokan matkustajapaikkaa.


title: S/S Oberon

text: Ollessaan matkalla Suomesta Kööpenhaminan kautta Hulliin S/S "Oberon" törmäsi 19. joulukuuta 1930 tiheässä sumussa Kattegatin luona toiseen Suomen Höyrylaiva Osakeyhtiön matkustajalaivaan, S/S "Arcturukseen". Törmäyksen seurauksena "Oberon" upposi, jolloin 43 henkilöä menehtyi. Näistä 25 oli miehistön jäseniä ja 17 matkustajia. "Arcturus" sai vain jonkin verran vaurioita keulaansa, ja se pystyi jatkamaan matkaa omin voimin pelastustöiden päätyttyä.


title: Haapalahti

text: Haapalahti on Joensuun kylä entisen Enon kunnan alueella. Se sijaitsee viiden kilometrin päässä Lieksan rajasta. Enon kirkonkylälle on matkaa 23 kilometriä, Uimaharjuun 13 kilometriä ja Joensuuhun 55 kilometriä. Haapalahti on Pielisen lahti.


title: Haapalahti

text: Asukkaita on vajaat 200, talouksia noin 40.


title: Haapalahti

text: Kylällä toimii muun muassa Haapalahden lomakoti, hierontapalvelu, kolme lypsykarjatilaa, maamiesseura, marttayhdistys ja maamiesseuran omistama tanssilava. Haapalahden rannalla on toiminut vuodesta 2008 lähtien myös kuntouttava ryhmäkoti Messi. Lähin kauppa on Uimaharjussa 13 kilometrin päässä. Koulu lakkautettiin vuonna 1994. Haapalahti on yksi Karelia-soudun yöpymis- ja taukopaikoista.


title: HMS New Zealand (1911)

text:
HMS New Zealand oli Britannian kuninkaallisen laivaston Indefatigable-luokan taisteluristeilijä. Alus oli Uuden-Seelannin lahja Britannialle.
Britannian luodessa 1900-luvun alussa modernia Kuninkaallista laivastoa Brittiläisen kansainyhteisön jäsenmaita pyydettiin osallistumaan rakentamiseen. Uuden-Seelannin pääministeri Sir Joseph Ward ilmoitti 1909, että hänen johtamansa valtio rahoittaisi yhden taistelulaivan esimerkiksi muille jäsenmaille. Rahoitettava alus oli taisteluristeilijä "HMS New Zealand".
"HMS New Zealand" lähti kiertämään dominioita helmikuussa 1913 ja palattuaan joulukuussa alus liitettiin 1. Taisteluristeilijäviirikköön, joka teki vierailun Baltian maihin.


title: HMS New Zealand (1911)

text: "HMS New Zealand" liitettiin elokuussa 1914 Suureen laivastoon, jossa se palveli 2. Taisteluristeilijäviirikön lippulaivana tammi-helmikuussa 1915.


title: HMS New Zealand (1911)

text: Doggermatalikon taistelussa "HMS New Zealand" ampui 147 laukausta 12 tuuman pääaseillaan ilman tiedossa olevaa tulosta. Aluksesta tehtiin amiraali Beattyn lippulaiva, kun "HMS Lion" tuli taistelukyvyttömäksi taistelun kuluessa.


title: HMS New Zealand (1911)

text: "HMS New Zealand" ja "HMAS Australia" törmäsivät toisiinsa 22. huhtikuuta 1916, mutta "HMS New Zealand" saatiin palveluskuntoon ennen Skagerrakin taistelua. Skagerrakin taistelussa alukseen osui yksi 11 tuuman kranaatti X-torniin. Osuma ei kuitenkaan aiheuttanut merkittäviä vaurioita. Alus ampui taistelun kuluessa enemmän kuin mikään muu Dreadnought 420 12 tuuman laukausta. Ampumisella ei kuitenkaan saatu havaittavaa tulosta ja ainoastaan neljä osumaa rekisteröitiin.


title: HMS New Zealand (1911)

text: "HMS New Zealand" liitettiin osaksi 1. Taisteluristeilijäviirikköä kesäkuussa 1916, mutta alus korvattiin "HMS Renownilla" jo syyskuussa ja alus palasi 2. Taisteluristeilijäviirikköön palvelen siinä sodan loppuun saakka.


title: HMS New Zealand (1911)

text: "HMS New Zealand" kiersi uudelleen dominioita 1919 toimien amiraali Jellicoen lippulaivana. Alus siirrettiin Washingtonin laivastosopimuksen seurauksena poistolistalle ja myytiin romutettavaksi joulukuussa 1922.


title: Zeta Leporis

text: Zeta Leporis (ζ Lep / ζ Leporis) on 70,2 valovuoden päässä oleva valkea tähti Jäniksen tähdistössä, joka näkyy vain osittain Suomessa. Tähden näennäinen kirkkaus on 3,55, eli se näkyy paljain silmin. Tähdeltä on löydetty lähellä tähteä kiertävä pölykiekko, jonka pölyn uskotaan olevan peräisin törmäyksissä hajonneista asteroideista ja meteoroideista.


title: Zeta Leporis

text: Zeta Leporis on spektrityypin A2-3Vann pääsarjan tähti, jonka absoluuttinen kirkkaus on 1,89. Zeta Leporiksen luminositeetti on 15 Aurinkoa ja massa 2 Aurinkoa, säde 1,7 Auringon verran. Zeta Leporis saattaa olla spektroskoppinen kaksoistähti, mutta varmaa se ei ole. Tähti pyörii nopeasti, vauhdilla ~202 km/s. Tähti on nuori, noin 100 miljoonaa vuotta, mutta se voi olla välillä 50-500 miljoonaa vuotta. Lämpötilaltaan Maata vastaava etäisyys on noin 3,9 AU:n verran tähdestä.


title: Zeta Leporis

text: Vuonna 1983 tähdeltä löydettiin ympäröivää pölyä, jonka pääteltiin ulottuvan 12,1 AU:n päähän tähdestä. Pöly on harvinaisen kuumaa ja lähellä tähteä, jos vertaa moniin muihin tähtiä kiertäviin pölykiekkoihin. Sen arvellaan syntyneen törmäilleistä asteroideista. Tämä on päätelty siitä, että pöly pysyy "hengissä" laskelmien mukaan noin 20 000 vuotta. Asteroidivyöhykkeeksi arvioidun alueen etäisyys on 2,1–6 AU keskustähdestään. Pölyä on noin 2,5 AU:n päässä tähdestä runsaasti, koska pöly lämpiää 340 K:n lämpötilaan eli noin 67 celsiusasteeseen. Siellä arvioidaan olevan asteroideja suunnilleen puolen Kuun massan verran eli noin 200 kertaa niin paljon kuin Aurinkokunnan asteroidivyöhykkeessä. Massa on silloin 3-4 E 23 kilogrammaa. Vyöhykkeen iäksi arvioidaan 300 miljoonaa vuotta.


title: Jürgen Melzer

text: Jürgen Melzer (s. 22. toukokuuta 1981 Wien, Itävalta) on itävaltalainen tennispelaaja. Hän on voittanut urallaan neljä kaksinpeliturnausta ja kolmetoista nelinpeliturnausta. Parhaimmillaan hän on ollut tenniksen maailmanlistalla kahdeksantena kaksinpelissä ja kuudentena nelinpelissä.


title: Jürgen Melzer

text: Melzer voitti Wimbledonin poikien kaksinpeliturnauksen 1999, jonka jälkeen samana vuonna hänestä tuli tennisammattilainen. Melzer edusti maataan Ateenan olympialaisissa 2004, mutta hävisi ensimmäisen kierroksen ottelunsa. Melzer voitti Bukarestin ATP-kaksinpeliturnauksen 2006. Turnauksen finaalissa hän voitti italialaisen Filippo Volandrin erin 6–1, 7–5.


title: Jürgen Melzer

text: Pekingin olympialaisissa 2008 hän selvisi puolivälieriin. Toisella kierroksella hän voitti Stanislas Wawrinkan erin 6–4, 6–0 ja kolmannella Lu Yen-hsunin erin 6–2, 6–4, mutta hävisi puolivälierissä Rafael Nadalille erin 6–0, 6–4. Uransa toisen ATP-kaksinpeliturnauksen hän voitti Wienissä 2009 voitettuaan finaalissa Marin Čilićin. Kolmas ATP-turnausvoitto tuli lokakuussa 2010, kun hän voitti Wienin finaalissa yllättäjä Andreas Haider-Maurerin luvuin 6–7(10), 7–6(4), 6–4. Neljännen turnausvoittonsa hän saavutti Memphisissä vuonna 2012.


title: Jürgen Melzer

text: Grand Slam -turnauksissa Melzer on yksitoista kertaa yltänyt kolmannelle kierrokselle, kolme kertaa neljännelle kierrokselle ja kerran välieriin. Kolmannen kierroksen otteluissaan hän on hävinnyt Sjeng Schalkenille Australiassa 2004, Michaël Llodralle Yhdysvalloissa 2004, Andy Roddickille Australiassa 2005 ja Wimbledonissa 2009, Guillermo Corialle Ranskassa ja Wimbledonissa 2005, Gaël Monfilsille Ranskassa 2008 ja 2009, Arnaud Clémentille Wimbledonissa 2008 sekä Andy Murraylle Yhdysvalloissa 2008 ja Australiassa 2009.


title: Jürgen Melzer

text: Välieriin asti Melzer pääsi ensimmäisen kerran Ranskan avoimissa 2010. Kolmannella kierroksella hän voitti David Ferrerin, neljännellä kierroksella Teimuraz Gabašvilin ja puolivälierässä hän yllätti maailmanlistan kolmosen, Novak Đokovićin viiden erän ottelussa, joka kesti yli neljä tuntia. Välierässä hän hävisi Rafael Nadalille.


title: Jürgen Melzer

text: Neljännelle kierrokselle Melzer on päässyt Wimbledonissa ja Yhdysvaltain avoimissa vuonna 2010, ja molemmilla kerroilla hänet pudotti jatkosta Roger Federer. Vuoden 2011 Australian avoimissa Melzer pääsi neljännelle kierrokselle voitettuaan kolmannella kierroksella Marcos Baghdatisin. Neljännellä kierroksella hän hävisi Andy Murraylle.


title: S/S Ariadne

text: S/S Ariadne oli Suomen Höyrylaiva Osakeyhtiön omistama matkustajahöyrylaiva, joka oli liikenteessä 1914–1968.


title: S/S Ariadne

text: "Ariadne" rakennettiin Lindholmens Verkstads Ab:n telakalla Göteborgissa, mistä se valmistui 26. huhtikuuta 1914. Aluksen oli suunnitellut laivanrakennusinsinööri Hugo Lindfors. Hyttipaikkoja aluksella oli 128 I-luokan, 58 II-luokan ja 54 III-luokan paikkaa. Lisäksi kansipaikkoja oli 260, jolloin matkustajia voitiin ottaa alukseen kaikkiaan viisisataa. Alus aloitti liikennöinnin Helsinki–Tallinna–Stettin-linjalla 2. toukokuuta 1914. Ensimmäisen maailmansodan alettua Venäjän hallitus takavarikoi aluksen 4. elokuuta 1914 ja se ankkuroitiin sairaalalaivaksi Helsinkiin. Ruokasaleihin ja rahtitiloihin sijoitettiin sairasvuoteita, hyteissä asuivat lääkärit, hoitajat, papit ja upseerit. Alus jäi vuonna 1918 Helsinkiin venäläisten poistuessa Suomesta ja se palautetiin huhtikuussa takaisin Suomen Höyrylaivayhtiön omistukseen.


title: S/S Ariadne

text: Kunnostustöiden jälkeen "Ariadne" palasi liikenteeseen keväällä 1919. Laivan päällikkö oli Harry Rönngren, joka toimi tehtävässään aina vuoteen 1947 saakka.


title: S/S Ariadne

text: " Ariadne" liikennöi aluksi kesäkaudella Helsinki–Hanko–Tukholma-linjalla ja talvikaudella ennen jäiden tuloa Helsinki–Kööpenhamina–Hull-linjalla. Vuonna 1921 alus siirettiin Helsinki–Tallinna–Stettin-linjalle. Alus oli yksi tunnetuimmista Itämerellä liikennöinneistä suomalaisista laivoista. Esimerkiksi kirjailija Mika Waltari kirjoitti vuonna 1929 tunnelmiaan laivalta teoksessa " Yksinäisen miehen juna".


title: S/S Ariadne

text: "Ariadnella" oli virallinen postilaivan arvo, oma postileimasin ja oikeus käyttää perälippunaan postilippua.


title: S/S Ariadne

text: Elokuussa 1938 "Ariadne" toi Helsinkiin yli 60 Itävallasta paennutta juutalaista. Viranomaiset eivät päästäneet heitä maahan. Helsingin juutalaisen seurakunnan Abraham Stiller vetosi kansanedustaja Sylvi-Kyllikki Kilpeen, joka vetosi valtiovarainministeri Väinö Tanneriin. Tanner sai sisäministeri Urho Kekkosen suostumaan pakolaisten päästämiseen maihin. Ehtona oli, että juutalaiset seurakunnat vastaisivat pakolaisten oleskelusta. Hallitus päätti kuitenkin, että myöhemmin pakolaisia ei enää päästetä Suomeen. Neljän päivän kuluttua "Ariadne" toi Helsinkiin uuden pakolaisryhmän, mutta heidät käännytettiin hallituksen tekemän päätöksen mukaan maasta.


title: S/S Ariadne

text: Vuonna 1938 laivaan tehtiin muutostöitä Hietalahden telakalla Helsingissä ja siihen rakennettiin muun muassa keulakansi. Muutostöiden yhteydessä aluksen uppouma kasvoi 2 558 bruttorekisteritonniin. Aluksen laidoituslevyjä uusittiin siten, että se täytti suomalaisen I C -jääluokan vaatimukset.


title: S/S Ariadne

text: Talvisodan puhjettua "Ariadne" sijoitettiin ensin Uuteenkaupunkiin ja myöhemmin Ruotsissa Holmsundiin ja Tukholmaan. Vuosina 1942–1943 alus oli vuokrattuna Saksan laivastolle, ja se kuljetti sairaalalaivana haavoittuneita sotilaita Saksaan. Jatkosodan lopulla 1943–1944 se kuljetti suomalaisia sotalapsia Vaasasta Ruotsin Uumajaan. Syyskuussa 1944 se muutettiin jälleen sairaalalaivaksi suomalaisille sotilaille.


title: S/S Ariadne

text: Jatkosodan päätyttyä "Ariadne" luovutettiin SOTEVAlle. Neuvostoliitto vaati sen luovuttamista sotakorvauksena. Laivan päällikkö Rönngren lähti joulupäivänä 25.12.1944 viemään laivaa kohti itää Helsingistä Leningradiin. Alus juuttui kuitenkin Enskerin matalikolle Haminan edustalla. Huhuttiin, että karilleajo olisi ollut tahallinen teko, koska luotsi Viktor Forsell ei halunnut luovuttaa alusta Neuvostoliitolle. Vaurioitunut alus ei kelvannut Neuvostoliitolle, joka vaati tilalle uudemman S/S "Aallottaren".


title: S/S Ariadne

text: "Ariadne" saatiin irti karilta toukokuussa 1945 ja se tuotiin kesäkuussa hinaamalla Helsinkiin korjattavaksi. Alus oli vuosina 1946–1948 Hietalahden telakalla, jossa sitä pidennettiin 6,1 metriä, parannettiin sen jäävahvistusta ja muutenkin uudistettiin sitä. Muutostöiden jälkeen laivan pituus oli 88,00 metriä, leveys 13,30 metriä ja syväys 5,40 metriä. Aluksen uppouma kasvoi 2 898 bruttorekisteritonniin. Jäävahvistusten ansiosta alus sai suomalaisen I B -jääluokituksen. Kunnostuksen jälkeen hyttipaikkoja oli 79 I-luokassa ja 66 II- eli turistiluokassa. Kansipaikkoja oli lisäksi 195. Aikaisempaan verrattuna matkustajien kokonaismäärä pieneni 340 matkustajaan.


title: S/S Ariadne

text: Pidennettynä "Ariadne" liikennöi Helsinki–Kööpenhamina-reitillä kesäkuusta 1949 vuodenvaihteesen 1967 saakka, jolloin sen korvasi uusi M/S "Finlandia". Vuonna 1967 alus Helsinki–Tallinna-reitillä ja viimeisen kautensa kesällä 1968 Turku–Tukholma-reitillä. Se otettiin pois liikenteestä syyskuussa 1968 ja heinäkuussa 1969 alus myytiin "Helsingin Romuliike Oy":lle romutettavaksi. Osia aluksen sisustuksesta tallennettiin Suomen Höyrylaiva osakeyhtiölle, muutoin sisustus purettiin ja myytiin. Myöhemmin aluksen irtaimistoa ja sisustusta on päätynyt Suomen merimuseon kokoelmiin Kotkaan.


title: Olaf Haugann

text: Olaf Haugann oli norjalainen mäkihyppääjä. Hän hyppäsi mäkihypyn pituusennätyksen 20 metriä Husebyssä vuonna 1879. Hän rikkoi Sondre Norheimin nimissä olleen entisen ennätyksen puolella metrillä. Haugannin tulos kesti pituusennätyksenä vuoteen 1881, jolloin Sveinung Svalastoga hyppäsi 22 metriä.


title: Ruokamessut

text: Ruokamessut on Kauhajoella Hämes-Havusen talonpoikaiskartanossa vuosittain pidettävä tapahtuma, johon viikonlopun aikana kokoontuu noin 12 000 ihmistä maistelemaan ja ostamaan eri puolilta Suomea saapuneiden näytteilleasettajien tuotteita. Ruokamessujen järjestämisajankohdaksi on vakiintunut syyskuun ensimmäinen viikonvaihde. Ruokamessuja on Kauhajoella kärjestetty vuodesta 1980 lähtien, joten vuoden 2013 messut olivat 23. järjestyksessään.


title: Lapinkaivo

text: Lapinkaivo on Kauhajoella Nummijärven kylässä sijaitseva jääkauden aikana maisemaa hallinneen jääkerroksen siirtymisen seurauksena syntynyt vesikuopanne. Se on 22 metriä lähellä olevan Lapinharjun laen alapuolella. Sen syvyyttä on joskus yritetty mitata, siinä kuitenkaan onnistumatta. Lapinkaivossa on pehmeä liejupohja. Muinaissuomalaiset pitivät Lapinkaivoa vedenhaltijan asuntona. Vedenhaltija oli eräälle mittaajalle huutanut lammesta: ""Mene ja mittaa Nummen ja Kantin väli, niin saat tietää tämän syvyyden"". Suomen sodan aikana kerrottiin tarinaa, jonka mukaan venäläiset sotilaat olisivat työntäneet Lapinkaivoon tykkinsä ja täten estäneet niiden joutumisen suomalaisten saaliiksi. Lapinkaivosta on toisinaan yritetty naarata hukkuneita ilman tulosta.


title: Lapinkaivo

text: Lapinkaivon nimi on lappalaisasutuksen peruja. Lappalaisia tiedetään asuneen Nummijärven kylässä vielä keskiajalla. Eräs tarina kertoo Lapinkaivoon upotetun erään lappalaisen. Tiedemies Johannes Schefferus kirjoitti 1600-luvun lopulla lappalaisten muuttamisesta pois Suomesta. Schefferuksen kirjoituksista käy ilmi, että lappalaiset ovat muuttomatkallaan pysähtyneet Lapinkaivolla.


title: Overcome (All That Remainsin albumi)

text: Overcome on yhdysvaltalaisen metalcore-yhtye All That Remainsin neljäs studioalbumi. Albumi julkaistiin 16. syyskuuta 2008. Singleinä albumilta julkaistiin kappaleet "Two Weeks", "Forever in Your Hands" ja "Chiron". Albumi meni rauhallisempaan suuntaan kuin yhtyeen aiempi albumi, mutta silti levyllä kuullaan myös raskaita kappaleita joissa on paljon karjumista.


title: Overcome (All That Remainsin albumi)

text: Albumi debytoi Billboard 200 -listan sijalla 16.


title: Revonkylä

text: Revonkylä on Joensuun kylä entisen Enon kunnan alueella. Se sijaitsee Enon kirkonkylän ja Ilomantsin välillä. rajasta. Enon kirkonkylälle on matkaa n. 30 kilometriä ja Joensuuhun 50 kilometriä.


title: Revonkylä

text: Asukkaita on hieman alle sata, talouksia noin 40. Lähin koulu on Tuupovaarassa. Kylän erikoisuus on oma tanssilava.


title: Revonkylä

text: Revonkylän kyläyhdistys ry:n puheenjohtaja on Jenni Kettunen.


title: Volksempfänger

text: Volksempfänger (suom. "Kansanradio") oli radiovastaanotinten sarja, jonka Otto Griessing kehitti Joseph Goebbelsin, Natsi-Saksan propagandaministerin, pyynnöstä. Volksempfängerien tuotannon tarkoitus oli tuoda radioteknologia suuren yleisön ulottuville sellaiseen hintaan, että jokaisella taloudella olisi varaa sellainen hankkia.


title: Volksempfänger

text: Alkuperäinen Volksempfänger-malli oli VE-301, joka esiteltiin ensimmäisen kerran 18.8.1933 Berliinin kansainvälisessä radionäyttelyssä, Internationale Funkausstellung Berlinissä. Mallin nimi oli tiiviisti kiinni politiikassa: numero 301 on viittaus tammikuun 30. päivään vuonna 1933, jolloin Adolf Hitler nimitettiin Saksan valtakunnankansleriksi. Puheessaan vuoden 1933 radionäyttelyn avajaisissa Goebbels toteaa radion olevan "kahdeksas suuri mahti", viitaten Napoleonin vertaukseen lehdistöstä seitsemäntenä mahtina. VE-301:n hinta oli aina 76 Reichsmarkia, mikä mahdollisti vastaanottimen hankinnan joka kotiin. Myöhemmin saataville tuli halvempi, 35 RM maksava malli DKE38 ("Deutscher Kleinempfänger", "Saksalainen pienradio"). VE-301:n ja DKE38:n lisäksi tuotettiin myös muita radioita, kuten Volksempfänger-sarjaa, Gemeinschaftsempfänger-sarjaa ("Yhteisön radio"), DKE-sarjaa ja KdF-sarjaa ("Kraft durch Freude", "Voimaa ilosta").


title: Volksempfänger

text: Kaikki Volksempfänger-sarjan radiot oli tietoisesti suunniteltu vastaanottamaan ainoastaan paikallisasemien lähetyksiä. Tällä tavoin voitiin varmistaa, että kuuntelijat vastaanottaisivat natsipropagandaa, mutta eivät voisi vastaanottaa ulkomaisten kanavien lähetyksiä. On myös huomattava, että ulkomaisten radiokanavien kuten BBC:nkuuntelu oli natsi-Saksassa laitonta, rangaistusten vaihdellessa radioiden takavarikoinnista ja vankeustuomioista kuolemantuomioon, joista kuolemanrangaistus oli käytössä erityisesti toisen maailmansodan loppuvaiheissa.


title: Volksempfänger

text: Pelkkien paikallisasemien lähetysten vastaanottamisen takaamiseksi Volksempfängereistä puuttui osa, joka mahdollisti lyhytaaltoisten radiotaajuuksien vastaanottamisen. Volksempfängerit eivät myöskään noudattaneet muiden vastaanotinvalmistajien yleistä tapaa merkitä viritysasteikkoonsa Euroopan suurimpien radioasemien taajuuspaikkoja, vaan ainoastaan Saksan ja myöhemmin Itävallan asemien taajuudet oli merkitty radioon. Halvimpien mallien taajuusasteikoissa ei ollut mitään merkintöjä; sen sijaan taajuuksien virittäminen toimi satunnaislukujen kautta ilman aallonpituuksien tai hertsien merkintää. 1930-luvun alkupuolella valmistetut radiot olivat yleisesti korkeita kaiuttimen ollessa ylhäällä ja viritysasteikon sen alapuolella. Vuosikymmenen loppupuolella malleista tuli matalampia. Vaikka Volksempfängerien vastaanottoherkkyys oli tavallista matalampi, niillä pystyi kuitenkin vaivalla kuuntelemaan ulkomaisia radiolähetyksiä, muun muassa BBC:tä, etenkin kun suuret eurooppalaiset radiokanavat nostivat lähetysvoimaansa sodan aikana.


title: Volksempfänger

text: Kuten ensimmäisen Volksempfänger-mallin nimen alkuperäkin kertoo, olivat Volksempfängerit tiukasti sidoksissa Kolmannen valtakunnan politiikkaan. Volksempfänger-sarja siinä missä muutkin natsi-Saksassa valmistetut radiovastaanottimet toimivat vahvasti Hitlerin ajaman arjalaisen politiikan välineenä. Nürnbergin oikeudenkäynnissä pitämässään viimeisessä puheessaan Hitlerin pääarkkitehti ja varusteluministeri Albert Speer puhui radioteknologian asemasta arjalaispropagandassa: "Hitlerin yksinvaltius erosi edeltäjistään eräässä huomattavassa asiassa. Hän oli nykyisen teknisen kehityksen aikana ensimmäinen diktaattori, joka otti käyttöönsä kaikki mahdolliset tekniset keinot pitääkseen maansa hallinnassaan. Teknisten välineiden, kuten radion ja megafonin, avulla 80 miljoonalta ihmiseltä ryövättiin itsenäisen ajattelun mahdollisuus. Näin oli mahdollista alistaa heidät yhden miehen tahdon alle..." Natsi-Saksassa oli myös käytössä erilaisia propagandajulisteita, jotka tukivat Volksempfänger-radioiden käyttöä.


title: Volksempfänger

text: Myös Isossa-Britanniassa otettiin toisen maailmansodan aikana käyttöön Volksempfängerin kaltainen radiovastaanotin, "Utility Radio" ("Hyötyradio"). Utility Radion tuotannon motiivit olivat samat, kuin Volksempfänger-sarjan valmistuksen aloittamisella natsi-Saksassa. Toisin kuin saksalainen vastineensa, brittiläisvalmistajien tarkoituksena ei ollut estää ulkomaisten radiolähetysten vastaanottamista, vaikka sitä vahvasti (ei kuitenkaan lailla) suositeltiinkin välttämään. Utility Radion takana oli niukkuuden periaate: vastaanottimet koottiin saatavilla olevista materiaaleista ja koottiin siten, että radion korjaaminen olisi mahdollisimman helppoa.


title: Jay Pandolfo

text: Jay Pandolfo (s. 27. joulukuuta 1974 Winchester, Massachusetts) on yhdysvaltalainen entinen jääkiekkoilija, pelipaikaltaan vasen laitahyökkääjä.


title: Jay Pandolfo

text: Pandolfo on New Jersey Devilsin toisen kierroksen vuodelta ja edustikin joukkuetta yhteensä 16 kautta. Ennen nousuaan Devilsin NHL-joukkueeseen Pandolfo pelasi Bostonin yliopiston joukkueessa NCAA-liigaa ja Albany River Ratsissa AHL-liigaa. NHL:n työsulun aikana kaudella 2004–2005 Pandolfo pelasi parikymmentä ottelua Itävallan Salzburgissa. Pandolfo pelasi New Jerseyssä toistaiseksi viimeiset ottelunsa vuonna 2010. Hän on voittanut Stanley Cupin vuosina 2000 ja 2003.


title: Lion-luokka (taisteluristeilijä)

text: Lion-luokan taisteluristeilijöihin (Splendid Cats) kuului kolme taisteluristeilijää. Alukset palvelivat Britannian Kuninkaallisessa laivastossa ensimmäisessä maailmansodassa.


title: Lion-luokka (taisteluristeilijä)

text: Alus luokka perustui pitkälti ensimmäisissä Super-Dreadnoughteissa Orion-luokan taistelulaivoissa 1910 tehtyihin ratkaisuihin. Tällöin alusten pääaseiksi määritettiin muun muassa Vickersin valmistamat 13,5 tuuman (343 mm) tykit. Alusten suunnittelussa kuitenkin korjattiin joitakin edeltäneen Indefatigable-luokan heikkouksista kuten keskimmäisten tykkitornien sijoittaminen keskelle alusta, jolloin niiden käyttö ammuttaessa täyslaidallinen ei aiheuttanut enää merkittäviä rakenteellisia vaurioita. Kuitenkin Q-torni oli edelleen keskilaivassa eikä kyennyt ampumaan suoraan taakse, mikä korjattiin vasta "HMS Tigeriä" suunniteltaessa.


title: Lion-luokka (taisteluristeilijä)

text: Alukset olivat nopeampia kuin edeltänyt luokka ja samalla hieman pidempiä. Lisääntynyt ja raskaampi aseistus ja raskaampi moottori lisäsivät aluksen uppoumaa noin 8000 tonnia. Kuten kaikki Kuninkaallisen laivaston taisteluristeilijät aluksen taisteluarvoa heikensi merkittävästi heikko panssarointi.


title: Lion-luokka (taisteluristeilijä)

text: Luokan aluksista ainoastaan "HMS Lion" rakennettiin vastaamaan alkuperäisiä suunnitelmia. Muissa siirrettiin etummainen savupiippu jo rakennusvaiheessa etummaisen maston taakse ja rakennettiin kansirakenteet uudelleen. Samoin takimmainen savupiippu samanmittainen kuin muutkin.


title: Virius Orfitus

text: Virius Orfitus (200-luku) oli roomalainen poliitikko 200-luvulla. Hän oli kotoisin ansioituneesta Viriusten suvusta, joka nousi keisari Aurelianuksen aikana merkittävimpien sukujen joukkoon. Orfitus toimi vuonna 270 konsulina yhdessä Flavius Antiochianuksen kanssa. Samanniminen henkilö toimi myös Rooman kaupunginprefektinä vuosina 273–274 mutta tämä saattoi olla hänen isänsä.


Alppihiihdon maailmanmestaruuskilpailut 2009 järjestettiin Ranskan Val d'Isèressä 2.–15. helmikuuta 2009. Myös Yhdysvaltojen Vail, Saksan Garmisch-Partenkirchen sekä Itävallan Schladming olivat halukkaita järjestämään kilpailut. Kyseessä oli ensimmäinen kerta, kun kilpailut järjestettiin Val d'Isèressä.


title: Alppihiihdon maailmanmestaruuskilpailut 2009

text: Joukkuekilpailu oli tarkoitus laskea 11. helmikuuta, mutta se jouduttiin perumaan huonon sään vuoksi. Kilpailulle ei myöskään löytynyt enää vaihtoehtoista ajankohtaa tiukan aikataulun takia.


title: Molo

text: Molo on kaupunki 1,6 miljoonan asukkaan Nakurun piirikunnassa läntisessä Keniassa. Kaupungin väkiluku oli 32 576 (2009).


title: Molo

text: Kaupunki toimii yhden Nakurun piirikunnan vaalipiirin keskuksena. Kaupunki sijaitsee noin 45 kilometriä Nakurusta länteen ja noin 200 kilometriä Nairobista luoteeseen. Molon läpi kulkee rautatie ja kaupungissa on rautatieasema.


title: Mä ja mun pomo

text: Mä ja mun pomo ("The Wash") on yhdysvaltalainen komediaelokuva vuodelta 2001. Sen pääosissa esiintyvät hip hop -tähdet Dr. Dre ja Snoop Dogg. Elokuvassa näyttelee myös muita rap-tähtiä, kuten Eminem, Bad Azz, Ludacris, Xzibit sekä myös ohjauksesta ja käsikirjoituksesta vastannut DJ Pooh. Myös koripalloilija Shaquille O’Neal esiintyy cameoroolissa.


title: Mä ja mun pomo

text: Kaverukset Sean ja Dee asuvat yhdessä ja viettävät huoletonta elämää juhlien ja naisia tapaillen. Mutta rahaa ei ole eikä liioin töitäkään ja vuokranmaksu myöhästelee. Eräänä aamuna Sean lähtee työhaastatteluun Wash-nimiseen autopesulaan, jossa on varajohtajan paikka avoinna. Hän saa paikan ja kaikki menee hyvin, kunnes entinen varajohtaja alkaa soitella uhkailevia pilapuheluja johtajalle. Pian hänet kidnapataan ja kaverukset lähtevät apuun.


title: Järvisieni

text: Järvisieni ("Spongilla lacustris") on sarveispiisieniin kuuluva sienieläin. Järvisieniä esiintyy nimestään huolimatta ympäri maailman niin murto- kuin virtaavissa ja seisovissa vesissä. Suomessa lajia esiintyy koko maassa, vesistöjen pohjassa tai kiinnittyneenä vesirakenteisiin. Se elää symbioosissa eräiden pikkulevien kanssa, jotka antavat sille kellertävän tai vihreän värin.


title: Järvisieni

text: Järvisienellä ei ole sukuelimiä, vaan sen sukusolut syntyvät solujen erikoistumisen kautta. Siittiösolun uitua sienestä toiseen, se hedelmöittää munasolun. Hedelmöittynyt munasolu kehittyy siimapeitteiseksi blastulatoukaksi, joka ui vedessä vapaasti. Toukan kiinnityttyä pohjaan tai muuhun alustaan, se alkaa kasvaa uudeksi järvisieneksi.


title: Ethan Allen -luokka

text: Ethan Allen -luokka oli Yhdysvaltain laivaston toinen strateginen ohjussukellusveneluokka.


title: Ethan Allen -luokka

text: Ethan Allen-luokka oli jatkokehitelty versio George Washington -luokan ohjussukellusveneistä. Veneluokan pohjana ei kuitenkaan enää ollut Skipjack-luokan taistelusukellusvene, vaan suunnittelu aloitettiin täysin alusta. Veneistä tuli 9 metriä pidempiä kuin George Washington -luokasta, myös alusten runko oli vahvempi kuin edeltäjissään, näin ne pystyivät sukeltamaan syvemmälle.


title: Ethan Allen -luokka

text: Voimanlähteenä oli Westinghouse S5W-painevesireaktori, joka tuotti höyryä kahdelle höyryturbiinille. Turbiinit pyörittivät yhtä potkuriakselia ja 7-lapaista potkuria. Alusten nopeudeksi sukelluksissa ilmoitettiin yli 20 solmua.


title: Ethan Allen -luokka

text: Ethan Allen -luokan veneitä rakennettiin viisi kappaletta, ja ne valmistuivat seuraavasti:


title: Ethan Allen -luokka

text: Kuten George Washington -luokassakin, kussakin veneessä oli 16 siiloa SLBM-ohjuksille. Ethan Allen -luokka oli varustettu Polaris-ohjuksin. Ethan Allen -luokka käytti kuitenkin alusta alkaen pidemmän kantaman omaavia Polaris A2-ohjuksia. Vuodesta 1966 lähtien kaikki veneet varustettiin Polaris A3-ohjuksilla.


title: Ethan Allen -luokka

text: Taktisena aseistuksena oli neljä torpedoputkea. Alkuvuosina aseistuksena olivat Mark16 mod 6 tai Mark37 -torpedot, kunnes vuonna 1974 veneet varustettiin uusilla Mark48-torpedoilla.


title: Ethan Allen -luokka

text: Ethan Allen -luokan veneet operoivat valmistumisestaan 1970-luvun puoliväliin Skotlannista, Holy Lochin laivastotukikohdasta käsin etupäässä Atlantilla ja Välimerellä. Veneet siirrettiin 1975 Tyynelle valtamerelle, ja niiden kotisatamaksi tuli Apra Habourin tukikohta Guamilla.


title: Ethan Allen -luokka

text: "USS Ethan Allen" ampui 6. toukokuuta 1962 Frigate bird -harjoituksessa ensimmäisen kerran ydintaistelukärjellä varustetun SLBM-ohjuksen. Aluksen ollessa noin 1300 mailia Havaijilta kaakkoon, se ampui Polaris A2 -ohjuksen lounaaseen, 1100 mailin päähän. Taistelukärki räjähti tarkalleen maalialueensa yläpuolella 3,4 kilometrin korkeudessa Eteläisellä Tyynellämerellä. Tämä koe jäi myös toistaiseksi ainoaksi, kun ilmakehässä tehtävät ydinkokeet kieltävä sopimus tuli voimaan lokakuussa 1963.


title: Ethan Allen -luokka

text: Alukset toimivat strategisina ohjusveneinä vuoteen 1981 saakka, jolloin ne muutettiin taisteluveneiksi. Syynä muutokseen olivat käyttöön tulevat uudet Ohio-luokan ohjusveneet, sekä SALT II-sopimus. Sopimuksen rajoitusten mukaisesti aluksista poistettiin ohjukset sekä näiden ammunnanhallintajärjestelmät. Veneet palvelivat taisteluveneinä vielä joitakin vuosia tämän jälkeen. "USS Sam Houston" ja "USS John Marshall" olivat käytössä aina 1990-luvun alkupuolelle asti, varustettuina erikoistehtäviin, mm. SEAL-erikoisjoukkojen kuljettamiseen.


title: Kun maailma loppuu

text: Kun maailma loppuu () on BBC:n, Nine Networkin ja Western-World Television Inc.:n vuonna 1984 tuottama televisioelokuva, joka esittää ydinsodan vaikutuksia. Elokuva on Barry Hinesin käsikirjoittama ja Mick Jacksonin ohjaama. Elokuvaa katsoi sen ensiesityksessä BBC2-kanavalla yli kuusi miljoonaa ihmistä ja se voitti neljä BAFTA-palkintoa.


title: Kun maailma loppuu

text: Elokuvaa tehtäessä konsultoitiin tieteellisen tarkkuuden saavuttamiseksi fyysikko Carl Sagania.


title: Kun maailma loppuu

text: Elokuvassa seurataan kahden Sheffieldissä asuvan perheen, Kempien ja Beckettien kohtaloa kansainvälisen poliittisen tilanteen kiristyessä, ydinsodan aikana ja ydinsodan jälkeen. Elokuva päättyy 13 vuotta ydinsodan jälkeen, jolloin Britannia ei ole vieläkään toipunut ydinsodan tuhoista.


title: Julius Placidianus

text: Julius Placidianus (, 200-luku) oli roomalainen kenraali ja kahden Rooman keisarin, Claudius Gothicuksen ja Aurelianuksen pretoriaaniprefekti ("praefectus praetorio"). Claudius nimitti hänet Rooman palokunnan ja turvallisuusjoukkojen päälliköksi ("prafectus vigilum"). Hänen tehtävänään oli vartioida Rhône-joen laaksoa Gallian keisarikunnan joukkojen hyökkäyksiltä. Placidianuksen johdolla roomalaiset valtasivat joen itäpuoliset osat. Vuoden 270 alussa Placidianus ylennettiin pretoriaaniprefektiksi. Hän sai myös senaattorin aseman ja konsulinviran vuodelle 273. Placidianus saattoi kukistaa usurpaattori Domitianuksen kapinan Etelä-Galliassa, mikä luultavasti on syynä näin nopealle nousulle korkeisiin virkoihin.


title: Yli-Liakka

text: Yli-Liakka on kylä Tornion kaupungissa. Se sijaitsee noin 10 kilometriä Tornion keskustasta pohjoiseen. Kylässä oli 2006 lopussa 303 asukasta. Yli-liakassa sijaitsee Yli-liakan koulu sekä Kourilehdon koulu.


title: UKK-sopimus

text: UKK-sopimus oli Suomessa 8. joulukuuta 1970 allekirjoitettu järjestyksessään kolmas tulopoliittinen kokonaisratkaisu.


title: UKK-sopimus

text: Sopimusneuvotteluissa SAK tavoitteli palkansaajien kansantulo-osuuden kasvattamista. Neuvottelut eivät edenneet, jolloin presidentti Urho Kekkonen teki välitysesityksen. Esitys hyväksyttiin, mutta yhdeksän SAK:n jäsenliittoa, mm. Metalli ja Rakennusala, jättäytyivät sopimuksen ulkopuolelle. Seurauksena oli lakkoliikehdintää ja alakohtaisia sopimuksia, joissa työntekijät saivat UKK-sopimusta paremmat ehdot.


title: UKK-sopimus

text: Tohtori Jukka Tarkka pitää UKK-sopimuksen vastaista lakkoilua osana "uusia vaaran vuosia", jolloin suurlähettiläs Aleksei Beljakov pyrki väittämän mukaan ohjaamaan Suomen väkivallattomasti sosialismiin.


title: UKK-sopimus

text: Urho Kekkonen loukkaantui syytöksistä, joiden mukaan sopimuksella torjuttiin pienituloisten palkansaajien oikeutetut vaatimukset. Kekkonen piti sopimuksen inflaatiota hillitseviä vaikutuksia nimenomaan köyhien asemaa parantavana saavutuksena.


title: UKK-sopimus

text: UKK-sopimuksen mukainen minimipalkka oli kolme markkaa tunnilta ja 516 markkaa kuukaudelta. Ratkaisuun sisältyi myös määräys työntekijöiden vuosiloman pidentämisestä neljään viikkoon, mikä toteutui vuonna 1973.


title: Taanila

text: Taanila tarkoittaa seuraavia henkilöitä:


title: IL-2 Sturmovik: Forgotten Battles

text: IL-2 Sturmovik: Forgotten Battles on venäläisen 1C: Maddox Gamesin kehittämä ja vuonna 2003 julkaistu lentosimulaatiopeli. Peli on jatko-osa vuonna 2001 julkaistulle "IL-2 Sturmovik" -pelille.


title: IL-2 Sturmovik: Forgotten Battles

text: Pelin tapahtumat sijoittuvat toisen maailmansodan itärintamalle ja pelissä voi lentää Suomen, Unkarin, Neuvostoliiton, Saksan ja Yhdysvaltain ilmavoimien lentokoneilla. Pelissä on 20 yksinpelitehtävää ja kymmenen moninpelitehtävää, 30 lennettävää lentokonetta sekä viisi karttaa. Lisäksi peli sisältää kaikki "IL-2 Sturmovik" -pelin kartat ja lentokoneet. Peliä voi pelata myös moninpelinä internetissä. Peli toimii Microsoft Windows-käyttöjärjestelmillä. Pelin ikäsuositus on 7+.


title: IL-2 Sturmovik: Forgotten Battles

text: Vuonna 2004 pelille julkaistiin lisäosa "Ace Expansion Pack".


title: Hämekoski (yritys)

text: Hämekoski Aktiebolag (Karelia Wood) eli Hämekosken kartonkitehdas oli Laatokan Karjalan Harlun kunnassa Jänisjoen Hämekoskessa toiminut metsäteollisuusyhtiö. Hämekosken tehtaat toimivat aluksi nimellä Hämekoski Aktiebolaget ja sittemmin Karelia Wood-nimellä.


title: Hämekoski (yritys)

text: Jänisjoen yläjuoksulle Hämekoskeen oli 1800-luvun lopulla perustettu voimalaitos sekä Suomen ensimmäinen karpiiditehdas. Tehtaan toiminta jouduttiin kuitenkin lopettamaan karpiidin huonon menekin vuoksi ja tilalle valmistui vuonna 1902 puuhiomo ja vuonna 1904 kartonkitehdas. Kartonkitehtaassa oli yksi kartonkikone. Vuonna 1916 Wärtsilä osti yhdessä Läskelän kanssa pääosan Hämekosken osakkeista. Wärtsilä sai haltuunsa kosket, puuhiomon ja kartonkitehtaan. Läskelä sai haltuunsa metsät. Puuhiomo korvattiin vuonna 1918 vaneritehtaalla, koska kartongin menekki romahti rajan sulkeuduttua Venäjälle.


title: Hämekoski (yritys)

text: Omistusjärjestelyjen jälkeen yritys vaihtoi nimekseen Ab Karelia Wood Oy omistajanaan Wärtsilä. Vuonna 1921 valmistui vielä rautasulattamo rautaromun sulattamista varten. Hämekosken tehtaiden toiminta lakkasi rakennusten vaurioiduttua pahoin talvisodan pommituksissa. Muut Harlussa sijaitsevat Jänisjoen suuret kosket ovat alempana sijaitsevat Leppäkoski ja Läskelänkoski.


title: Hämekoski (yritys)

text: Tehtaalla oli yksi kartonkikone.


title: Hämekoski (yritys)

text:
Hämekoskessa oli tehtaisiin liittynyt vesivoimala, joka on edelleen pystyssä. Voimalassa oli alun perin viisi Asean valmistamaa koneistoa vuodelta 1903. Voimalaitoksen omistaa TGK-1. Voimalan nykyinen nimi on HPS-21 ja sen teho on 2,68 MW.
Voimalaitos on peruskorjattu 2000-luvulla.


title: Hämekoski (yritys)

text: Tehdasalueelle oli rautatieyhteys Matkaselkä–Suojärvi-radalta Jänisjärven asemalta. Myöhemmin rakennettiin Aunuksen rata välille Jänisjärvi-Lotinanpelto. Myös tehdasalueella oli oma rautatie ja veturi.Tehdas tuhoutui sodassa lähes kokonaan ja sitä ei rakennettu enää uudelleen. Voimalaitos on ollut toiminnassa myös neuvostoaikana.


title: Hajanainen kiekko

text: Hajanainen kiekko on Aurinkokunnan ulko-osissa oleva alue, jossa kiertää jäisiä pikkuplaneettoja yleensä soikeilla, kaltevilla radoilla. Kiekko on Kuiperin vyöhykkeen jatke.


title: Hajanainen kiekko

text: Esimerkki hajanaisen kiekon kappaleesta on Eris. Hajanainen kiekko on suurelta osin varsinaisen Kuiperin vyöhykkeen ulkopuolella. Hajanaisen kiekon kohteiden Aurinkoa lähin piste eli periheli on yli 30 AU, ja kohteiden radat ulottuvat yleensä kauas 100 AU:n taakse. Ratojen soikeus voi olla jopa 0,1 ja niiden kaltevuus 40 astetta.


title: Hajanainen kiekko

text: Hajanaiseen kiekkoon kuuluvaa kappaletta kutsutaan monesti englanninkielisellä lyhenteellä SDO. Hajanaisen kiekon sisäosien tienoilla on Kuiperin vyöhyke ja ulkopuolella mahdollisesti Hillin pilvi ja Oortin pilvi.


title: Hajanainen kiekko

text: Useimmat hajanaisen kiekon kohteet ovat Neptunuksen painovoimakentän vaikutuksessa. Poikkeuksena tästä on esimerkiksi (148209) 2000 CR105. Sedna ja sijaitsevat kuitenkin vielä tätäkin kauempana Hajanaisen kiekon ulkopuolella, sillä lähimmilläänkin ne pysyvät Kuiperin vyöhykkeen ulkoreunan (noin 50 AU) takana.


title: Juha Metsola

text: Juha Antero Metsola (s. 24. helmikuuta 1989 Tampere) on suomalainen jääkiekkomaalivahti, joka pelaa KHL-joukkue Salavat Julajev Ufassa


title: Juha Metsola

text: Metsola aloitti jääkiekkouransa Tampereen Ilveksessä, josta siirtyi Kanadan WHL-juniorisarjaan Lethbridge Hurricanesin joukkueseen vuonna 2007. Kauden 2008–2009 päätteeksi Metsola teki kahden vuoden sopimuksen Jääkiekon SM-liigassa pelaavan Hämeenlinnan Pallokerhon kanssa. Metsola pelasi HPK:ssa kaksi kautta, muttei saanut juurikaan torjuntavastuuta ykkösmaalivahti Teemu Lassilan takana. Keväällä 2010 hän oli voittamassa HPK:ssa SM-hopeaa. Kahden kauden aikana hän kävi lainalla Ilveksessä ja Mestiksen LeKissä, KooKoossa ja TuTossa.


title: Juha Metsola

text: New Jersey Devils varasi Metsolan kolmannella kierroksella NHL:n varaustilaisuudessa vuonna 2010. Keväällä 2011 Metsola teki kolmivuotisen sopimuksen Tapparan kanssa. Ykkösmaalivahdiksi hän nousi kaudella 2012–2013, jolloin hän torjui runkosarjassa 8 nollapeliä ja torjuntaprosentilla 93,0. Seuraavalla kaudella Metsola pelasi runkosarjassa 12 nollapeliä. Enemmän nollapelejä yhdellä kaudella on pelannut vain Tim Thomas (15). Kaudella 2014–2015 Metsola torjui runkosarjassa päästettyjen maalien keskiarvolla 1,91 ja SM-liigan parhaalla torjuntaprosentilla 93,6. Kauden päätteeksi Metsola palkittiin parhaan maalivahdin Urpo Ylönen -palkinnolla ja valittiin SM-liigan tähdistökentälliseen. Hän on ollut voittamassa Tapparassa SM-hopeaa kolmena vuonna peräkkäin: 2013, 2014 ja 2015.


title: Juha Metsola

text: Metsola, on edustanut kolmena viime kautena Amur Habarovskia.


title: Juha Metsola

text: Toukokuussa 2018, Metsola teki kahden vuoden sopimuksen KHL-seura Salavat Julajev Ufan kanssa.


title: Juha Metsola

text: Metsola edusti Suomea Tampereen alle 18-vuotiaiden MM-kilpailuissa vuonna 2007, jolloin hän nousi ykkösmaalivahdiksi. Hän edusti Suomea myös 2008 nuorten MM-kilpailuissa, missä hän nousi samaten Suomen ykkösmaalivahdiksi. Metsola pelasi ensimmäisessä aikuisten maaottelussaan nollapelin EHT-turnauksessa Tšekkiä vastaan helmikuussa 2013. Metsola valittiin edustamaan Suomea vuoden 2018 talviolympialaisiin.


title: Juha Metsola

text: Metsolalla on kaksi tytärtä ja vaimo.


title: Hillsin pilvi

text: Hillsin pilvi eli "sisempi Oortin pilvi" on astronomi J. G. Hillsin olettama komeettavyöhyke Aurinkokunnan ulko-osissa kaukana Auringosta. Erään käsityksen mukaan Hillsin pilven sisäraja sijaitsisi etäisyydellä 100–3000 AU:ssa ja ulkoraja 30 000 – 20 000 AU:sa. Hillsin pilven arvioidaan sisältävän noin 5–10 kertaa enemmän komeettoja kuin varsinainen Oortin pilvi. Silloin siellä olisi noin 20 biljoonaa komeettaa.


title: Hillsin pilvi

text: Monet tutkijat uskovat Hillsin pilven syntyneen tähden ohitettua Auringon melko läheltä. Noin 800 AU:n päässä Auringosta kulkeneen tähden vetovoima olisi häiriöillään synnyttänyt pilven. Myöhempien läheisten tähtiohitusten uskotaan suistaneen kappaleita Hillsin pilvestä Aurinkokunnan sisäosiin.


title: Hillsin pilvi

text: Joitain transneptunisia kohteita, kuten Sednaa ja kohdetta 2006 SQ372 pidetään ehkä Hillsin pilveen kuuluvina, mutta kun kohteita ei ole löydetty muutamaa enempää, ei vieläkään osata varmasti sanoa onko väitettyä Hillsin pilveä olemassa.


title: Hillsin pilvi

text: Hillsin pilveä ei pidä sekoittaa Hillin palloon, joka on eräänlainen taivaankappaleen painovoimaraja.


title: Vitālijs Astafjevs

text: Vitālijs Astafjevs (s. 3. huhtikuuta 1971 Riika) on latvialainen jalkapalloilija.


title: Vitālijs Astafjevs

text: Astafjevs aloitti JFK Olimps Rīgan pelaajavalmentajana vuoden 2009 alussa. Astafjevs pelasi aiemmin Skonto FC:ssä, jossa hän voitti useita mestaruuksia 90-luvulla ennen siirtymistään ulkomaille. Hän pelasi Itävallassa Austria Wienissä ja Admira Wackerissa, Venäjällä FK Rubin Kazanissa sekä Englannissa Bristol Roversissa.


title: Vitālijs Astafjevs

text: Astafjevs on eniten Latvian maajoukkueessa maaotteluita pelannut pelaaja ja myös yksi eniten maaotteluita pelanneista jalkapalloilijoista maailmassa. Hänellä on tilillään 158 maaottelua, joissa hän on tehnyt 16 maalia.


title: Cubewano

text:
Cubewano, CBO on jäinen pikkuplaneetta, joka kiertää Aurinkoa Neptunuksen radan takana etäisyydellä 40–50 AU. Cubewano määritellään Kuiperin vyöhykkeen kohteeksi, joka ei ole rataresonanssissa Neptunuksen kanssa.
Cubewanoista poiketen plutinot ja twotinot resonoivat Neptunuksen kanssa. Cubewanojen toinen nimi on klassinen Kuiperin vyöhykkeen kohde eli CBO.
Cubewanoja ovat muun muassa (15760) 1992 QB1, 136472 Makemake, suurin tunnettu cubewano, 50000 Quaoar, 20000 Varuna, 19521 Chaos, 58534 Logos, 53311 Deucalion, 66652 Borasisi, 88611 Teharonhiawako, 2002 TX300, 2002 AW197, 2002 UX25 ja (202421) 2005 UQ513. Cubewanot ovat saaneet nimensä 1992 QB1:n mukaan, vaikka sillä ei ole edes vielä oikeaa nimeä.


title: Vuotso

text: Vuotso () on Suomen Lapin eteläisin saamelaiskylä Sodankylässä. Se sijaitsee valtatien 4 varrella, 90 kilometriä Sodankylän keskustasta pohjoiseen ja 75 kilometriä Ivalosta etelään. Saariselän matkailukeskukseen on matkaa 40 kilometriä. Vuotsossa on asukkaita 350. Kylään rajautuvat Sompion luonnonpuisto ja Urho Kekkosen kansallispuisto. Kylän läpi virtaa Vuotson kanava, joka yhdistää Lokan ja Porttipahdan tekojärvet.


title: Vuotso

text: Näyttelijä Kai Lehtinen piti kylässä Vuotson Porokylä -nimistä ravintola- ja matkailupalvelukeskusta vuonna 2008. SomBy-niminen yhtye on kotoisin Vuotsosta. Vuotsosta on löydetty hyvin vanha lehtikuusen runko ja muita muinaisia kasvinjäänteitä.


title: Vuotso

text: Vuotsossa oli aiemmin pieni lentokenttä, ja siellä toimi lentopalveluja tarjonnut yritys, joka meni konkurssiin vuoden 2000 jälkeen. Lentokenttä poistettiin käytöstä vuonna 2006.


title: Mikalojus Konstantinas Čiurlionis

text: Mikalojus Konstantinas Čiurlionis (22. syyskuuta 1875 Sena Varėna, Vilnan kuvernementti, Venäjän keisarikunta — 10. huhtikuuta 1911 Putelnik, Varsovan kuvernementti, Puolan kuningaskunta, Venäjän keisarikunta) oli liettualainen säveltäjä ja kuvataiteilija. Hän kuuluu symbolismin ja jugendtyylin edustajiin, ja hän on tunnetuimpia liettualaisia taiteilijoita.


title: Mikalojus Konstantinas Čiurlionis

text: Čiurlionisin musikaalisuus havaittiin varhain, ja hän aloitti musiikkiopintonsa ruhtinas Michał Ogińskin (1849–1902) orkesterikoulussa Plungėssa 13-vuotiaana. Neljä vuotta myöhemmin hän sai stipendin ja siirtyi Varsovaan opiskelemaan pianonsoittoa ja sävellystä (1894–1899). Vamistuttuaan Varsovan konservatoriosta hän toimi opettajana ja vapaana säveltäjänä Varsovassa. Ruhtinas Ogiński lähetti hänet jatko-opintoihin Leipzigin konservatorioon, mutta ruhtinaan kuoltua hän joutui palaamaan Varsovaan.


title: Mikalojus Konstantinas Čiurlionis

text: Musiikin ohella Čiurlionis oli kiinnostunut luonnontieteistä ja psykologiasta. Leipzigin-kauden jälkeen hän keskittyi joksikin aikaa maalaustaiteeseen ja kirjoittautui Varsovan taideakatemiaan. Vuonna 1909 hän avioitui runoilija ja kriitikko Sofija Kymantaitė-Čiurlionienėn (1886–1958) kanssa.


title: Mikalojus Konstantinas Čiurlionis

text: Čiurlionis tavoitteli taiteiden synteesiä: hän maalasi kuvasarjoja, joilla on musiikilliset nimet ("Sonaatit", "Fuugat"), ja hänen orkesterisävellyksensä ovat lavean maalauksellisia ("Meri", "Metsässä"). Maalarina hän sai vaikutteita mm. Arnold Böckliniltä ja säveltäjänä Richard Straussilta.


title: Mikalojus Konstantinas Čiurlionis

text: Čiurlionis asui Užupisin kaupunginosassa Vilnassa ja kuoli keuhkokuumeeseen 35-vuotiaana.


title: Mikalojus Konstantinas Čiurlionis

text: Čiurlionisin tuotanto kattaa noin 250 sävellystä ja noin 300 maalausta. Hänen maalauksiaan säilytetään M. K. Čiurlionisin kansallisessa taidemuseossa Kaunasissa Liettuassa.


title: Mikalojus Konstantinas Čiurlionis

text: Čiurlionisin mukaan on nimetty asteroidi.


title: Meikkikynä

text: Meikkikynä on kasvonpiirteiden korostamiseen tarkoitettu tuote. Meikkikyniä edustavat eri väriset kulmakynät, huultenrajauskynät ja silmänrajauskynät. Ne ovat kynänmuotoisia, ja väri niiden sisällä on suhteellisen pehmeää.


title: Anne Kauppi

text: Anne Kauppi (s. 1962) on suomalainen pianisti. Hän on esittänyt mm. Johann Sebastian Bachin ja Frédéric Chopinin musiikkia. Hän levytti ensimmäisenä suomalaisena kaikki Chopinin etydit.


title: Anne Kauppi

text: Kauppi opiskeli Espoon musiikkiopistossa vuosina 1970–1977 ja sen jälkeen Sibelius-Akatemiassa Meri Louhoksen oppilaana. Hän opiskeli Juillard School of Musicissa New Yorkissa vuosina 1980–1988.


title: Anne Kauppi

text: Kauppi sijoittui Maj Lind -pianokilpailussa jaetulle 3. sijalle vuonna 1979.


title: Anne Kauppi

text: Kauppi on opiskellut Espoon musiikkiopistossa vuosina 1970-73 ja vuosina 1973-80 Sibelius-Akatemiassa, jossa suoritti pianonsoiton III kurssin maksimipistein. Ensikonserttinsa hän soitti vuonna 1980. Hän jatkoi opiskeluaan New Yorkissa Juilliard School of Musicissa suorittaen Post Graduate Diploman 1985 opettajinaan prof. Ania Dorfman ja Adele Marcus. Täydentävää pianonopetusta hän on saanut mm. vuosina 1991-92 Géza Anda-säätiön kustantamana prof. Egil Harderin johdolla. Vuosina 1998-99 hän on saanut ohjausta mm. Jerzy Gebertiltä.


title: Anne Kauppi

text: Vuonna 1999 levy-yhtiö Alba julkaisi Kaupin soittamana Chopinin Preludit ja Scherzot, 2008 kaikki Etydit ja 2010 kaikki Balladit ja Fantasiat. Otto Donnerin tuottamat ja Alban julkaisemat Chopinin Etydit ja Chopinin Balladit ja Fantasiat -levyt ovat saaneet neljä hyvää arvioita kansainvälisissä American Record Guide ja Fanfare -lehdissä sekä kansainvälisellä Allmusic -sivustolla. Hänen Chopin-soittoaan on niissä luonnehdittu mm. uudistukselliseksi ja omintakeiseksi. Suomessa kaikki kolme Chopin-levyä ovat saaneet huomiota. Vuodesta 1992 lähtien on internetissä sekä levyinä myyty hänen soittamiaan norjalaisen Fartein Valenin pianoteoksia kansainvälisen Queen Sonja -kilpailun äänityksinä. Vuodesta 2005 Anne Kauppi on tuottanut konserttiäänityksistään myös omakustannelivelevyjä sivutoimisen yrityksensä nimiin. Erisisältöisiä livelevyjä on toistaiseksi yhteensä 15.


title: Anne Kauppi

text: Vuonna 1979 Kauppi saavutti jaetun III sijan kansallisessa Maj Lind -pianokilpailussa ja vuonna 1991 hänet valittiin kansainvälisessä Géza Anda -pianokilpailussa soittamaan kilpailun nimikkopianistin 70 -vuotismuistokonsertti Zürichissä.


title: Anne Kauppi

text: Vuodesta 1997 Kauppi on elättänyt itseään konsertoimalla keskimäärin 30 konserttia vuodessa. Vuonna 2009 hän soitti Suomen konsulaatin itsenäisyyspäivän vastaanotolla Göteborgin Konserthusetissa soolokonsertin suomalais-ruotsalaisen kulttuurirahaston ja valtion kohdeapurahan turvin. Chopinin 200-vuotisjuhlavuonna 2010 konsertteja oli Suomessa 38. Anne Kauppi on esiintynyt useiden suomalaisten orkesterien sekä Ruotsin Radion Sinfoniaorkesterin solistina ja hän on konsertoinut soolokonsertein kotimaan lisäksi Ruotsissa, Saksassa, Sveitsissä ja USA:ssa. Erityisesti Chopin ja Ligeti -tulkinnoistaan Kauppi on saanut hyviä konserttiarvosteluja kotimaan lisäksi myös Saksasta ja Ruotsista.


title: Jääkiekon SM-sarjakausi 1931–1932

text: Jääkiekon SM-kilpailu vuonna 1932 pelattiin cup-muotoisena. Joukkueita oli kuusi kolmesta kaupungista, Helsingistä HJK, HPS ja HSK, Tampereelta Tampereen Palloilijat ja kilpailujen ensikertalainen Ilves. Lisäksi mukana oli Viipurista Reipas, joka tosin luovutti ottelunsa. Mestaruuden voitti HJK. Mestaruus oli seuran toinen.


title: Jääkiekon SM-sarjakausi 1931–1932

text: TaPa ja HPS semifinaaleihin


title: Jääkiekon SM-sarjakausi 1931–1932

text: HPS ja HJK finaaliin


title: Jääkiekon SM-sarjakausi 1931–1932

text: Helsingin Jalkapalloklubi voitti vuoden 1932 jääkiekon Suomen mestaruuden.


title: CoRoT-7b

text: COROT-7b (alkuperäiseltä nimeltään CoRoT-Exo-7b) on läpimitaltaan toistaiseksi toiseksi pienin havaittu eksoplaneetta. Planeetan havaitsi ylikulkumenetelmällä vieraita planeettoja etsivä ranskalainen CoRoT-satelliitti.


title: CoRoT-7b

text: CoRoT-7b:n läpimitta on korkeintaan kaksi Maan läpimittaa ja massa luultavasti 5–11 Maan massaa. Se kiertää 140 pc (450 valovuoden) etäisyydellä sijaitsevaa K-spektriluokan tähteä TYC 4799-1733-1 kiertoajan ollessa vain 0,85 vuorokautta. Käytännössä tämä tarkoittaa, että planeetta liikkuu keskustähtensä ympäri noin 200 km/s:n nopeudella ja että sen pintalämpötila on 1 000–1 500 °C. CoRoT-7b saattaa olla ktooninen planeetta eli kuuma jupiter, joka on menettänyt kaasukehänsä ja jättänyt jälkeensä vain rautaytimen.


title: CoRoT-7b

text: Löytö julkaistiin 3. helmikuuta 2009.


title: Gonzalo Colsa

text: Gonzalo Colsa Albendea (s. 11. toukokuuta 1979 Santander, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Mirandésia ja on pelipaikaltaan keskikenttäpelaaja.


title: Gonzalo Colsa

text: Colsa on Racing Santanderin junioriakatemian kasvatteja. Ensiesiintymisensä edustusjoukkueessa hän teki kaudella 1997–1998. Neljännellä kaudellaan Racingissa hän pelasi 19 ottelua ja teki niissä kolme maalia. Seuraavaksi kaudeksi 2001–2002 Racing Santander kuitenkin putosi pääsarjasta jäätyään toiseksi viimeiseksi.


title: Gonzalo Colsa

text: Pelattuaan Valladolidissa, Mallorcassa ja kahteen otteeseen Atlético Madridissa Colsa palasi takaisin Racing Santanderiin vuonna 2006. Seuraavina kausina hän oli yksi joukkueen luottopelaajista ja toimi myös joukkueen varakapteenina. Racing putosi pääsarjasta kauden 2011–2012 päätteeksi. Colsa siirtyi seuraavaksi kaudeksi Segunda Divisiónissa pelaavaan Mirandésiin.


title: Hovinmaan paperitehdas

text: Hovinmaan paperitehdas oli Viipurin läänin Vahvialan kunnan itäosassa sijainneessa Hovinmaan teollisuustaajamassa Rakkolanjoen rannalla sijainnut paperitehdas.


title: Hovinmaan paperitehdas

text: Hovinmaan paperitehdas perustettiin vuonna 1873 ja sen omisti Ab Hovinmaa Pappersbruk, joka perustettiin vuonna 1888. Tehtaan vuosituotanto oli noin 3 000 tonnia paperia ja vuonna 1932 siellä oli 110 työntekijää. 1930-luvun lopussa työntekijöitä oli 125.


title: Hovinmaan paperitehdas

text: Hovinmaan arvokas vanha tehdasalue tuhoutui pääosin sodissa. Vahvialan kunta jouduttiin luovuttamaan Neuvostoliitolle vuonna 1944. Paperitehdas on säilynyt osittain ja se on nähtävissä joen eteläpuolella olevasta Rakkolanjoen kylästä. Tehtaan keskimmäinen tiilinen rakennus on säilynyt hyvin. Rakennusta käytetään asuntoina. Myös joessa oleva pato on edelleen olemassa.


title: Hovinmaan paperitehdas

text: Tehtaalla oli yksi paperikone


title: Numeropiru

text: Numeropiru on kirja tarkoitettu matematiikkaan tutustuville lapsille. Kirjan on kirjoittanut Hans Magnus Enzensberger ja kuvittanut Rotraut Susanne Berner. Saksankielinen Alkuteos "Der Zahlenteufel" on ilmestynyt 1998.


title: Numeropiru

text: Kirjassa nuori poika nimeltä Robert kohtaa kieron numeropirun nimeltä Teplotaxl, joka ohjaa Robertia läpi kahdentoista unen. Tämä kirja on bestseller, ja se on käännetty 22 kielelle.


title: Numeropiru

text: Robert oli äärimmäisen kyllästynyt uniinsa. Hän vihasi kaikkea, mikä liittyi matematiikkaan, koska matematiikanopettaja teki niin tylsiä tehtäviä, kuten: "Jos kaksi leipuria leipoo 444 rinkeliä kuudessa tunnissa, niin missä ajassa viisi leipuria leipoo 88 rinkeliä?"


title: Numeropiru

text: Robert vihasi matematiikkaa. Heidän opettajansa ei ollenkaan innostanut häntä. Robertin unetkin olivat yksitoikkoisia. Eräänä yönä Numeropiru ilmestyi hänen uneensa ja alkoi opettaa hänelle matematiikkaa hauskalla tavalla. Joka yö, kun Robert nukahti, ukko opetti hänelle erilaisia temppuja ja laskutapoja, kuten hyppäämisen, takaperin hyppäämisen, juurikkaan, priimatavaran, viuh!, Bonatshi-luvut, lukukolmion, pinta-aloja ja miinusluvut. Viimeisenä yönä, kun numeropiru ajatteli onnistuneensa opettamaan Robertia tarpeeksi, Robert sai kutsun suureen illallisgaalaan Numerohelvettiin/Numerotaivaaseen. Siellä olivat neroimmat ja parhaimmat numeropirut. He söivät illallisen ja sitten pääsihteeri ojensi viidennen luokan pytagoralaisen kunniamerkin. Sen avulla Robert ratkoo haastavimmankin tehtävän hetkessä.


title: Vahakangastakki

text: Vahakangastakki eli öljykangastakki on puuvilla- tai pellavakankaasta valmistettu päällys- tai sadetakki, joka on käsitelty vahalla tai öljyvernissalla veden- ja tuulenpitäväksi sekä likaa hylkiväksi. Vahakangastakin alkuperä on englantilainen ja sitä käytetään alkuperämaassaan yleensä maaseutuoloissa, sekä esimerkiksi pienriistan metsästyksessä ja kalastuksessa. Takit vaativat säännöllistä uudelleenvahausta säilyttääkseen kestävyytensä ja vedenpitävyytensä.


title: Vahakangastakki

text: Vahakangastakkeja valmistavat muiden muassa J. Barbour & Sons, John Bardale, Belstaff, Filson, Musto, Puffa ja Royal Scot.


title: Vahakangastakki

text: Takin lisäksi täydelliseen "öljypukuun" kuuluvat olkaimilla ja etusuojuksella varustetut, samasta kankaasta tehdyt housut sekä sydvesti.


title: Leppäkosken paperitehdas

text: Leppäkosken tehtaat (paperitehdas ja sellutehdas) eli Leppäkoski Fabrikers Aktiebolag oli Harlun kunnassa Laatokan Karjalassa toiminut sellu- ja paperitehdas. Tehdas tunnetaan myös nimellä Harlun tehtaat. Tehtaan toiminta alkoi vuonna 1893, kun Waldemar von Frenckell osti Läskelänjoen Leppäkosken ja perusti sinne puuhiomon. Hiomoon lisättiin vuonna 1899 paperikone.


title: Leppäkosken paperitehdas

text: Vuonna 1920 yhtiö osti Kotkan Hovinsaaren sellutehtaan. Vuonna 1927 käynnistyi sulfiittisellutehdas Leppäkoskella. Tuotanto vuonna 1912 oli 7 500 t puumassaa ja 7 000 t paperia. Työntekijöitä oli 300. Lisäksi 1920 ostettu Hovinsaari tuotti 10 000 t sellua vuodessa. Vuonna 1924 yhtiö ajautui taloudellisiin vaikeuksiin mittavien investointien seurauksena. Hovinsaaren tehdas myytiin vuonna 1927 Lohjan Selluloosalle ja Leppäkoski fuusioitiin vuonna 1929 Läskelä Bruks Ab-yhtiöön. Muut Harlussa sijaitsevat Jänisjoen suuret kosket ovat ylempänä sijaitseva Hämekoski ja alempana sijaitseva Läskelänkoski. Leppäkoski Fabrikers Aktiebolag oli noteerattu Helsingin pörssissä 6.10.1916–2.1924.


title: Leppäkosken paperitehdas

text: Tehtaan toiminta jatkui myös Neuvostoliiton ja Venäjän aikana. Vuonna 1958 Leppäkosken sellu- ja paperitehdas sekä Läskelän tehtaat yhdistettiin samaksi yhtiöksi ja toiminta jatkui vuoteen 1988 saakka. Tehtaan rakennukset ovat jäljellä rapistuneena Jänisjoen varressa.


title: Leppäkosken paperitehdas

text: Tehtaaseen kuuluu sellu- ja paperitehdas sekä vesivoimala.


title: Leppäkosken paperitehdas

text: Tehtaalla oli yksi saksalaista valmistetta oleva paperikone sekä kaksi Viipurin konepajan valmistamaa konetta.


title: Leppäkosken paperitehdas

text: Leppäkoskeen rakennettiin vesivoimala (Harlun vesivoimala) vuonna 1936. Kosken itäisellä rannalla sijaitseva voimala on säilynyt hyvässä kunnossa. Voimalan omistaa TGK-1, josta suomalainen Fortum omistaa 25,66 %. Voimalan nykyinen nimi on Harlu HPS-22. Voimalan putouskorkeus on 7,5 m, teho 3,00 MW ja siinä on kaksi turbiinia. Voimalassa on meneillään peruskorjaus. Vuonna 1910 koskessa oli 7 turbiinia.


title: Leppäkosken paperitehdas

text: Leppäkosken tehdasosakeyhtiö anoi haararadan rakentamista Hämekosken (nykyisin) Jänisjärven asemalta noin 9 kilometrin päässä olevalle tehtaalleen. Haararadan 9 kilometrin pituinen osa tuli valtion omaksi liikennöimis- ja kunnossapitovelvollisuuksin. Rata luovutettiin yleiselle liikenteelle 31. joulukuuta 1923.


title: Leppäkosken paperitehdas

text:
Rataa jatkettiin vuonna 1924 tapahtuneen Leppäkosken ja Läskelän tehtaiden fuusion myötä. Tällöin Harlun haararataa jatkettiin Läskelään ja Läskelän tehtaalle saakka. Myöhemmin rataa jatkettiin vielä Läskelästä Salmiin ja edelleen Lotinanpeltoon saakka, jolloin muodostui nk. Aunuksen rata.
Kuva tehtaasta vuonna 1932


title: Çorlu

text: Çorlu on kaupunki Turkin Itä-Traakiassa Tekirdağin maakunnassa maan Euroopan puoleisessa osassa. Kaupunki sijaitsee Istanbulista Kreikkaan ja Bulgariaan johtavan tien varrella ja siellä on runsaasti nopeasti kasvavaa teollisuutta. Vuonna 2014 kaupungissa oli arviolta 253 500 asukasta.


title: Planeettainvälinen avaruus

text: Planeettainvälinen avaruus on planeettojen ja muiden taivaankappaleiden välissä sijaitseva lähes tyhjä avaruuden alue. Se koostuu harvassa olevasta aineesta ja fysiikan voimista, kuten sähkömagneettisesta säteilystä. Planeettojen välisen avaruuden tyypillisimmät aineet ovat plasmaa ja neutraaleita kaasuja.


title: Planeettainvälinen avaruus

text: Planeettojen välisessä avaruudessa sijaitseva plasma on peräisin aurinkotuulesta. Se saa alkunsa Auringosta ja sen liikerata kulkee Auringosta poispäin muodostaen Auringon magneettikentän pyörimisen seurauksena spiraalin.


title: Planeettainvälinen avaruus

text: Planeettojen välillä on avaruuspölyä, joka näkyy Maahan suotuisissa oloissa eläinratavalona.


title: Björköbyn vaakuna

text: Björköbyn kunnanvaakuna on saanut aiheensa kunnan historiasta ja nimestä. Björköbyn asukkaat vastasivat aikoinaan postinkulusta Merenkurkun yli, minkä muistona vaakunassa on postitorvi. Torvesta riippuvat koivunlehdet viittaavat kunnan nimeen (, ”koivu”).


title: Björköbyn vaakuna

text: Vaakunan on suunnitellut Gustaf von Numers, ja se vahvistettiin käyttöön 6. heinäkuuta 1959. Vaakunan selitys on ”punaisessa kentässä aaltokoroinen tyviö ja postitorvi, josta riippuu kolme koivunlehteä; kaikki kultaa”. Vaakuna muuttui epäviralliseksi kotiseutuvaakunaksi vuonna 1972 Björköbyn liityttyä Mustasaaren kuntaan.


title: Luodon vaakuna

text: Luodon kunnanvaakuna on saanut aiheensa kunnan saaristoluonteesta. Vaakunassa kuvattu kaksivarpapurjeinen verkkovene on vanha alustyyppi, joka on tyypillinen tälle saaristopitäjälle.


title: Luodon vaakuna

text: Vaakunan on suunnitellut Gustaf von Numers, ja se vahvistettiin käyttöön 17. lokakuuta 1952. Vaakunan selitys on ”sinisessä kentässä hopeinen kaksimastoinen verkkovene”.


title: Omid

text: Omid (, "Toivo") on Iranin ensimmäinen kotimaassaan valmistettu satelliitti. Satelliitin vei kiertoradalle iranilaisvalmisteinen kantoraketti Safir 2 ("Lähettiläs") 2. helmikuuta 2009. Satelliitti on tietoliikenne- ja tutkimussatelliitti.. Satelliitin missio päättyi 19. maaliskuuta 2009 mennessä eli se oli yhtä lyhytaikainen kuin suurvaltojen ensimmäiset satelliitit 1950-luvulla.


title: Omid

text: Iranin television ja läntisten lähteiden mukaan satelliitti kiertää maata 245–440 km korkeudella ja radan inklinaatio on 55,5 astetta . Satelliitti kiertää Maan 15 kertaa vuorokaudessa. Satelliitin massan on arveltu olevan 27 kg.


title: Omid

text: Omid laukaistiin Iranin vallankumouksen 30-vuotisjuhlapäivänä. Laukaisu tapahtui kaakkoon välttäen mm. Lähi-idän alueiden ylilennon.


title: Omid

text: Läntisissä tiedotusvälineissä Iranin suoritus noteerattiin perinteiseen tapaan


title: Omid

text: Iranin käyttöön ottama ensimmäinen satelliitti, Sina-1, laukaistiin Maan kiertoradalle Plesetskistä Venäjältä vuonna 2005. Sinan vei avaruuteen venäläinen kantoraketti.


title: Ernst Lillbroända

text:
Ernst Alfred Lillbroända (käytti Saksassa nimeä Bränder), () oli suomalainen jääkärimajuri.
Hänen vanhempansa olivat maanviljelijä, liikemies Alfred Lillbroända ja Hilda Maria Byskata. Hänet vihittiin avioliittoon ensimmäisen kerran vuonna 1924 Tara Ingeborg Hartmanin kanssa. Tara Ingeborg Hartman kuoli vuonna 1926. Toisen kerran hän avioitui vuonna 1940 Anna Margit Lindrosin kanssa.


title: Ernst Lillbroända

text: Lillbroända kävi viisi luokkaa Pietarsaaren ruotsalaista reaalikoulua ja opiskeli vuosina 1914 - 1915 ruotsalaista kauppaopistossa (Svenska handelsinstitutet) Helsingissä. Hän kävi Ratsastuskurssin vuonna 1919 ja sotilasohjaajakurssin vuonna 1923 sekä ampumatoimintakurssin vuonna 1923. Upseerien urheilukurssin hän suoritti vuonna 1924 ja talvikokeilukurssin samana vuonna sekä taktiikan soveltamiskurssin seuraavana vuonna. Komppanianpäällikkökurssin hän kävi vuonna 1929 Suojeluskuntain päällystökoulussa.


title: Ernst Lillbroända

text: Lillbroända liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 25. helmikuuta 1915. Hänet sijoitettiin joukon 2. komppaniaan. Myöhemmin hänet sijoitettiin Kuninkaallisen, Preussin Jääkäripataljoona 27:n 2. komppaniaan, josta hänet siirrettiin 6. marraskuuta 1915 alkaen pataljoonan 3. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän kävi vuonna 1917 Libaussa pidetyn asemestarikurssin ja suoritti sotakoulun A-kurssin.


title: Ernst Lillbroända

text: Lillbroända astui Suomen armeijan palvelukseen yliluutnantiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan komppanianpäälliköksi 5. Jääkärirykmentin 14. jääkäripataljoonan 1. komppaniaan. Hän otti osaa sisällissodan taisteluihin Karjalankannaksella, muun muassa Lukkarinmäellä.


title: Ernst Lillbroända

text:
Lillbroända palveli sisällissodan jälkeen komppanianpäällikkönä ja aika ajoin pataljoonankomentajana 5. Jääkärirykmentissä, joka tunnettiin myöhemmin ensin nimellä Kuopion jalkaväkirykmentti 4 ja myöhemmin Tampereen rykmentti. Hän erosi armeijasta 17. joulukuuta 1919 ja astui Suojeluskuntajärjestön palvelukseen 1. heinäkuuta 1920 ja hänet sijoitettiin asemestariksi Vaasan suojeluskuntapiiriin, josta hänet siirrettiin 1. tammikuuta 1923 alkaen 1. sotilasohjaajaksi ja 1. lokakuuta 1926 alkaen VI alueen (myöhemmin IX ja X alueen ) päälliköksi. Hän toimi myös edellä mainittuina aikoina oman työnsä ohella suojeluskuntapiirin tilintarkastajana vuosina 1921 - 1926 sekä alipäällystökurssien ja yhden suojeluskuntaupseerikurssin johtajana samaisena ajanjaksona.
Lillbroända erosi suojeluskuntajärjestön palveluksesta 20. maaliskuuta 1931 ja työskenteli sen jälkeen liikemiehenä Kruunupyyssä ja Helsingissä, kunnes 1. huhtikuuta 1934 alkaen siirtyi Keskinäisen vakuutusyhtiö Sammon palvelukseen ja työskenteli 12. huhtikuuta 1935 alkaen yhtiön pääkonttorissa Turussa.


title: Ernst Lillbroända

text: Lillbroända osallistui talvisotaan aluepäällikkönä Turun suojeluskunnassa. Jatkossodan puhjettua hänet komennettiin komendantiksi Sotasairaala 27:ään, josta hänet siirrettiin vielä ensimmäisenä sotavuonna erikoistehtäviin Vaasan sotilasläänin esikuntaan, josta hänet kotiutettiin vuonna 1942. Kotiuttamisensa jälkeen hän työskenteli vakuutusvirkailijana. Keskinäisen vakuutusyhtiössä. Hänet haudattiin Kruunupyyhyn.


title: Pernambucon lippu

text: Pernambucon lippu on Brasilian Pernambucon osavaltion tunnus ja se on peräisin vuodelta 1817.


title: Pernambucon lippu

text: Sininen yläosa edustaa Pernambucon taivaan suuruutta ja valkoinen alaosa rauhaa. Kolmivärinen sateenkaari (vihreä, keltainen, punainen) edustaa kaikkien pernambucolaisten yhtenäisyyttä. Sateenkaaren yllä oleva tähti on Skorpionin tähtikuvion Mu Scorpii -tähti, joka on Pernambucon osavaltion symboli Brasilian lipussa


title: Pernambucon lippu

text: Sateenkaaren alla oleva aurinko edustaa Pernambucon voimaa ja energiaa ja risti uskoa oikeuteen sekä kahdenkeskiseen ymmärrykseen.


title: Distrito Federalin lippu

text: Distrito Federalin lippu eli Brasilian liittopiirin lippu vahvistettiin Distrito Federalin lipuksi 26. elokuuta 1960 ja sen on suunnitellut runoilija Guilherme de Almeida. Brasílian risti lipun keskellä symboloi alkuperäiskansojen perintöä ja joka suuntaan leviävää voimaa. Valkoinen tarkoittaa rauhaa ja vihreä alueen kasvillisuutta.


title: Adolf von Jordans

text: Adolf von Jordans (29. huhtikuuta 1892 – 23. toukokuuta 1974) oli lintutieteilijä, joka tutki Baleaarien linnustoa.


title: Adolf von Jordans

text: Von Jordans julkaisi teoksen "Die vogelfauna Mallorcas mit berucksiditign Menorcas und des Pityusen". Paul Rost and Co., G.M.G.H. Bonn. (1914).


title: Adolf von Jordans

text: Von Jordanas kirjoitti "Falco"-lehteen artikkelit "Vorlaufige kurze beschreihung neuser formen von der Balearen" (Falco, J. G. 9, núm. 1, s. 43-44 (1913)) ja "Nem vogelrassen von del Balearen" (Sonelerh de Falco, s. 3-5 (1923)).


title: Adolf von Jordans

text: Von Jordans nimesi pajusirkun alalajin "witherbyi", peipon alalajin "balearica", kyläpöllösen alalajin "mallorcae" ja yhdessä Schiebelin kanssa pyyn alalajin "styriacus".


title: Albertin ikkuna

text: Albertin ikkuna eli kartesiolainen matriisi on piirtämisessä käytetty vanha apuväline, piirustusmatriisi. Se on saanut nimensä italialaisen tiedemiehen Leon Battista Albertin mukaan. Piirustusmatriisia on käytetty apuvälineenä kolmiulotteisessa arkkitehtuuripiirustuksessa. Samaa periaatetta käytetään tietokonegrafiikassa. Digitaalisen kameran kuvamatriisi toimii Albertin ikkunan periaatteella.


title: Albertin ikkuna

text: Alberti julkaisi vuonna 1435 oppaan "Della Pittura", jossa hän selostaa menetelmän kolmiulotteisen tilan maalaamiseksi kehystetylle kaksiulotteiselle taululle. Hänen menetelmänsä perustui Aristoteleen käsitykseen katseesta, jossa näkökenttä muodostuu silmästä lähtevistä säteistä. Silmä sijaitsee aivan kuin pyramidin huipulla ja säteet kulkevat kehyksen läpi. Keskeisperspektiivin mukainen kuva muodostuu kehyksen rajapintaan. Taulu jaetaan vielä matriisiksi, joka helpottaa taiteilijaa täsmäämään kuvan osat oikeisiin mittasuhteisiin. Perspektiivimaalaus teki kuvasta ikään kuin ikkunan toiseen todellisuuteen, ja maalauksesta tuli myös liikuteltava. Myös rakennuksia ja mekaanisia laitteita suunnitellut Leonardo da Vinci käytti Albertin matemaattinen perspektiivipiirrosmenetelmää työpiirrosten teossa. Camera obscurasta hän kirjoitti havaintojentekovälineenä. Albertin menetelmän pohjana oli tuon ajan rakennus- ja maanmittaustekniikka, jossa rakennusten suunnittelussa käytettiin vastaavanlaisia menetelmiä. Lopputuloksena on syvyysilluusio.


title: Albertin ikkuna

text: Kartesiolainen matriisi on toiminut maalauksen ja piirustuksen apuvälineenä myös piirrettäessä camera obscuran avulla. Valokuvaus ei tarvinnut kartesiolaista matriisia, mutta myöhemmin siitä tuli digitaalisen valokuvauksen ja kolmiulotteisen kuvantamisen olennainen osa. Digitaalisessa valokuvassa kaksiulotteisen matriisin soluja kutsutaan pikseleiksi.


title: Distrito Federalin vaakuna

text: Distrito Federalin vaakuna on Brasilian liittovaltiopiirin (Distrito federal) tunnus. Se on hyväksytty 12. syyskuuta 1960 ja sen on suunnitellut runoilija Guilherme de Almeida. Vaakuna ei noudattele perinteisiä heraldiikan sääntöjä vaan se hakee innovatiivisia muotoja kuten Oscar Niemeyerin suunnittelema uusi pääkaupunkikin, Brasília.


title: Distrito Federalin vaakuna

text: Vaakuna, jonka muoto perustuu Palácio da Alvoradan pylvään muotoon, on jaettu keskeltä vihreään oikeaan osaan ja keltaiseen vasempaan osaan. Vaakunan keskellä on vihreä neliö, jonka keskellä on niin sanottu "Brasílian risti", neljän eri suuntiin osoittavan keltaisen nuolen muodostama kuvio symboloiden vallan toimia. Kuvion yläpuolella on tyylitelty kokouspöydän kuva, tarkoittaen Brasilian kansankongressin olevan kaupungissa. Kuvion alapuolella on kaupungin latinankielinen motto "Venturis ventis", tuleville tuulille.


title: Jana (yhtye)

text: Jana on vuonna 2003 perustettu hämeenlinnalainen popyhtye, jonka ensimmäinen single "Pauliina" ilmestyi marraskuussa 2005. ”Pauliina”-kappaleesta tuli yksi Janan tunnetuimmista kappaleista. Yhtyeen muita tunnettuja kappaleita ovat muun muassa ”Pelkuri”, ”Suutelit pitkään” ja ”Kuussa”. Janan debyyttialbumi "Pelkuri!" ilmestyi maaliskuussa 2007.


title: Juthungit

text: Juthungit () olivat alemanneihin kuulunut germaaniheimo, joka asui Tonavan ja Altmühljoen pohjoispuolella nykyisen Baijerin alueella. Heimo mainitaan muun muassa roomalaisen historioitsija Ammianus Marcellinuksen kirjoituksissa.